text:
Ibali 7: Indoda Ekhaliphileyo
NJENGOKUBA inani labantu laqalisa ukwanda emhlabeni, inkoliso yabo yenza izinto ezimbi njengoKayin. Kodwa enye indoda yayahlukile. Yile ndoda uyibona apha egama linguEnoki. UEnoki wayeyindoda ekhaliphileyo. Bonke abantu awayehlala nabo babesenza izinto ezimbi gqitha, kodwa sekunjalo uEnoki wahlala ekhonza uThixo.
Uyasazi na isizathu sokuba abantu belo xesha benze izinto ezininzi ezimbi? Khawucinge, Ngubani owabangela uAdam noEva bangamthobeli uThixo baze batye isiqhamo awayethe uThixo ze bangasidli? Ewe, yayiyingelosi engendawo. IBhayibhile ithi nguSathana. Yaye uzama ukubangela wonk’ ubani enze izinto ezimbi.
Ngenye imini uYehova uThixo wathi uEnoki makaxelele abantu into ababengathandi ukuyiva. Wathi: ‘Ngamhla uthile uThixo uza kubatshabalalisa bonke abantu ababi.’ Kusenokwenzeka ukuba abantu bacaphuka bakuyiva le nto. Mhlawumbi bazama nokumbulala uEnoki. Ngoko uEnoki kwafuneka akhaliphe ukuze axelele abantu okwakuza kwenziwa nguThixo
UThixo akamvumelanga uEnoki aphile ixesha elide phakathi kwabo bantu babesenza izinto ezimbi. UEnoki waphila ama-365 eminyaka kuphela. Kutheni sisithi “ama-365 eminyaka kuphela”? Kuba ngaloo mihla abantu babomelele ngakumbi kunangoku yaye babephila ixesha elide. Yena unyana kaEnoki uMethusela waphila wada wanama-969 eminyaka!
Wathi akufa uEnoki, abantu benza izinto ezimbi ngakumbi. IBhayibhile ithi ‘zonke iingcinga zabo zaba bububi bodwa imihla yonke,’ yaye ‘umhlaba wazaliswa lugonyamelo.’
Uyasazi na esinye sezizathu zenkathazo engako emhlabeni ngaloo mihla? Kungokuba uSathana wayenendlela entsha yokubangela abantu benze izinto ezimbi. Siza kufunda ngayo kwibali elilandelayo.
Genesis 5:21-24, 27; 6:5; Hebhere 11:5; Yude 14, 15.
Imibuzo
- UEnoki wayahluke njani?
- Kwakutheni ukuze abantu benze izinto ezimbi kangaka ngomhla kaEnoki?
- Ziziphi izinto ezimbi ababezenza abantu? (Bona umfanekiso.)
- Kutheni kwafuneka uEnoki akhaliphe?
- Babephila ixesha elingakanani abantu ngoko, kodwa uEnoki yena waphila ixesha elingakanani?
- Kwenzeka ntoni emva kokufa kukaEnoki?
Imibuzo eyongezelelekileyo
- Funda iGenesis 5:21-24, 27.
UEnoki wayenolwalamano olunjani noYehova? (Gen. 5:24)
Ngokutsho kweBhayibhile, ngubani owaphila elona xesha lide, yaye wayeneminyaka emingaphi ukufa kwakhe? (Gen. 5:27)
- Funda iGenesis 6:5.
Zaba mbi kangakanani iimeko emhlabeni emva kokufa kukaEnoki, yaye zinjani xa zithelekiswa nanamhlanje? (2 Tim. 3:13)
- Funda amaHebhere 11:5.
Luluphi uphawu olwabangela ukuba uEnoki ‘amkholise kakuhle uThixo,’ yaye waba yintoni umphumo? (Gen. 5:22)
- Funda uYude 14, 15.
AmaKristu namhlanje angayixelisa njani inkalipho kaEnoki xa elumkisa abantu ngedabi leArmagedon? (2 Tim. 4:2; Heb. 13:6)


c: text/html

text:
Indlela Yokuhlangabezana Noxinezeleko
URUTH othwaxwe luxinezeleko kangangeminyaka emininzi uthi: “Sinomyeni wam siye safumana unyango, satshintsha indlela esiphila ngayo saza sazenza lula izinto ukuze ndikwazi ukuhlangabezana nemeko endikuyo. Kubonakala ngathi unyango endilufumeneyo luyasebenza, yaye akusafani nakuqala. Kodwa xa bekubonakala ngathi akukho nto incedayo, ndikhuthazwe luthando lomyeni wam nolwezihlobo zethu ukuze ndinganikezeli.”
Njengoko sinokubona kwimeko kaRuth, abantu abathwaxwa luxinezeleko bafuna ukuxhaswa kangangoko kunokwenzeka, baze banikwe naluphi na unyango lwezamayeza olunokufumaneka. Kunokuba yingozi ukungalunyangi uxinezeleko kuba oko kunokubeka ubomi esichengeni. Kwiminyaka emalunga namawaka amabini eyadlulayo, uYesu Kristu wayitsho into yokuba abo banolwazi kwezonyango banokusinceda, xa wathi ‘ugqirha ufuneka kwabo bagulayo.’ (Marko 2:17) Isibakala sikukuba oogqirha banokuzidambisa iintlungu kubantu abaninzi abaxinezelekileyo. *
Iindlela Ezinokuba Luncedo
Zininzi iindlela olunokunyangwa ngazo uxinezeleko, kodwa zixhomekeke kwiimpawu nomkhamo ogula ngawo. (Bona ibhokisi enomxholo othi, “Unaluphi Uhlobo Loxinezeleko?”) Abantu abaninzi banokuncedwa ngugqirha abadla ngokuya kuye, kodwa abanye bafuna uncedo olukhethekileyo. Ugqirha unokuncomela unyango lokuthomalalisa uxinezeleko okanye ezinye iindlela ezinokuba luncedo. Abanye baye bancedwa ngamayeza esintu, ukutshintsha indlela abatya ngayo okanye ukuba nocwangciso lokwenza umthambo.
Imiba Eqhelekileyo
1. Abahlobo abaneenjongo ezintle abanofifana okanye abangenalwazi lwezonyango banokukuxelela ngonyango onokulwamkela okanye ulugatye. Basenokufuna ukuchaza izimvo zabo ngokuba ufanele usebenzise amayeza esintu, unyango lukagqirha okanye ungasebenzisi nto kwaphela.
Phawula: Qiniseka ukuba nawaphi na amacebiso owamkelayo, avela kumthombo onokuthenjwa. Nguwe onembopheleleko yokwenza isigqibo esifanelekileyo.
2. Ukudimazeka kunokubangela umntu ogulayo aluyeke unyango alukhethileyo kuba ebona ngathi akade abe bhetele okanye lumenza agule.
Phawula: “Amacebo ayatshitsha apho kungekho gqugula, kodwa ngobuninzi babacebisi kukho okufezwayo.” (IMizekeliso 15:22) Unyango lunokumnceda umntu ogulayo xa kukho unxibelelwano olululo phakathi kwakhe nogqirha. Mchazele ngokucacileyo ugqirha ngezinto ezikuxhalabisayo okanye izinto ogula zizo, uze umbuze enoba kufuneka ulutshintshe unyango akunika lona okanye ubambelele kulo de ulubone lukunceda.
3. Ukuzithemba ngokugqithiseleyo kunokwenza umntu ogulayo aluyeke ngokukhawuleza unyango kwiiveki nje eqalile ukulusebenzisa kuba eziva ngathi ubhetele. Usenokulibala ukuba ebegula kangakanani ngaphambi kokuba aqalise olo nyango.
Phawula: Ukukhawuleza uyeke unyango, engatshongo ugqirha kunokuba yingozi yaye kunokubeka ubomi bakho esichengeni.
Nangona iBhayibhile ingeyoncwadi yezonyango, uMbhali wayo, uYehova uThixo, unguMdali wethu. Inqaku elilandelayo liza kuthuthuzela lize linikele ulwalathiso lweLizwi likaThixo kwabo baxinezelekileyo nakwabo babanyamekelayo.
^ isiqe. 3 UVukani! akancomeli nyango luthile lukhethekileyo. Mntu ngamnye ufanele azihlolisise kakuhle izibakala ngaphambi kokuba azikhethele unyango olufanelekileyo.

robotstxt: allowed

filter: keep


text:
Yiba Ngumhlobo Xa Ubuhlobo Busecicini Lokuphela
UGianni noMaurizio bebengabahlobo kangangeminyaka emalunga neyi-50. Kodwa, ubuhlobo babo babukhe basecicini lokuphela. UMaurizio uthi: “Kwakukho ixesha apho izinto zazingandihambeli kakuhle, ibe ndenza iimpazamo ezinkulu.” Loo nto yenza sahlukana. UGianni wongeza athi: “Ndayifundiswa nguMaurizio iBhayibhile. Ndandijonge yena nokholo lwakhe. Zange ndikholwe ukuba inokuba nguye lo wenza impazamo. Ndandibindeke nyhani kuba ndandisazi ukuba buyaphela ubuhlobo bethu. Yayingathi undishiye kwesinomhlwa.”
ABAHLOBO abalungileyo baxabisekile, ibe ubuhlobo obuhlala buhleli abenzeki ngamabona ndenzile. Ukuba kukho into enokwahlukanisa abahlobo, bangancedwa yintoni? Sifunda lukhulu kwabanye abantu ekuthethwa ngabo eBhayibhileni ababengabahlobo benene kodwa nobabo ubuhlobo baphantse baphela.
XA UMHLOBO EPHAZAMA
UDavide, umalusi nokumkani, ngokuqinisekileyo wayenabahlobo abalungileyo. Omnye wabo osenokuba uthi qatha kuwe engqondweni imele ukuba nguYonatan. (1 Sam. 18:1) Kodwa uDavide wayenabo nabanye abahlobo, njengomprofeti uNatan. IBhayibhile ayitsho ukuba baqala nini ukuba ngabahlobo. Kodwa, ngesinye isihlandlo, uDavide wazityand’ igila kuNatan ngendlela obunokwenza ngayo kumhlobo. UDavide wayefuna ukwakhela uYehova indlu. Lo kumkani umele ukuba wayeluxabisa uluvo lukaNatan njengomhlobo nendoda eyayinomoya kaYehova.—2 Sam. 7:2, 3.
Kodwa, kukho into eyenzekayo eyayinokubenza bayeke ukuba ngabahlobo. UKumkan’ uDavide wakrexeza noBhatshebha waza wabulalisa umyeni wakhe, u-Uriya. (2 Sam. 11:2-21) Kangangeeminyaka uDavide wayenyanisekile kuYehova ibe wayemela ubulungisa. Kodwa wenza isono esibi kakhulu! Wayephi laa kumkani ulungileyo? Ngaba wayengabuboni ubuzaza bale nto ayenzileyo? Ngaba wayecinga ukuba angayifihla kuThixo?
Wayeza kuthini uNatan? Wayeza kuyeka ibe ngomnye umntu othetha nokumkani ngalo mba? Bakhona abanye abantu ababesazi ukuba uDavide ubulalise u-Uriya. Ngoko, yintoni eyayinokwenza uNatan athethe naye aze alungele ukuba ubuhlobo babo bungafani nakuqala? Ukuba uNatan wayenokuthetha, loo nto yayinokubeka ubomi bakhe esichengeni. Ngapha koko, uDavide wayesele ebulalise u-Uriya, indoda eyayingenatyala.
Kodwa uNatan wayesisithethi sikaThixo. Wayesazi ukuba, ukuba unokuthula, ubuhlobo bakhe noDavide babungayi kufana nakuqala nokuba wayeza kutyiwa sisazela. UDavide wenza into angayifuniyo uYehova. Lo kumkani wayefuna ukuncedwa abuyele kuYehova. UDavide wayefuna umhlobo wenene. UNatan wayenguloo mhlobo. Wakhetha ukuthetha ngalo mbandela esebenzisa umzekelo owawuza kufikelela intliziyo yale ndoda eyayikade ingumalusi. UNatan waxelela uDavide umyalezo owawuvela kuThixo ngendlela eyamenza waqonda ubunzulu besiphoso sakhe neyamenza wenza okuthile.
Ubuya kuthini ukuba umhlobo wakho wenze impazamo enkulu okanye isono esinzulu? Usenokucinga ukuba, xa unokumxelela ukuba wenze ngendlela engafanelekanga, loo nto inokonakalisa ubuhlobo benu. Okanye usenokucinga ukuba xa uxelela abadala ngesono sakhe, abanokumnceda alungise ubuhlobo bakhe noYehova, kukumjikela ngemva. Uza kuthini?
UGianni ebesithethe ngaye uthi: “Ndabona ukuba izinto azifani nakuqala. UMaurizio wayengasandixeleli yonk’ into njengakuqala. Ndagqiba ekubeni ndithethe naye, nangona kwakunzima. Ndandisithi: ‘Yintoni na bethu endinokumxelela yona angayaziyo? Usenokundigragramela!’ Ndakhumbula izinto esasifunde ngazo kunye, ibe loo nto yandinceda ndatsho ndanamandla okuthetha naye. Xa yayindim ofuna ukuncedwa, uMaurizio wathetha nam. Ndandingafuni siyeke ukuba ngabahlobo, ndandifuna ukumnceda kuba ndandimkhathalele.”
UMaurizio wongeza ngelithi: “UGianni wayefuna nyhani ukundinceda yaye wayenyanisile. Ndandiyazi ukuba imiphumo yezinto ezimbi endakhetha ukuzenza yayingabangelwa nguye okanye nguYehova. Ngoko ndavuma ukuncedwa baza ubuhlobo bam noYehova baqina kwakhona.”
XA UMHLOBO ESENGXAKINI
UDavide wayenabo nabanye abahlobo ababa ngakwicala lakhe ngamaxesha anzima. Omnye wabo yayinguHushayi, iBhayibhile ithi “wayeliqabane [wayengumhlobo] likakumkani.” (2 Sam. 16:16; 1 Kron. 27:33) Kusenokwenzeka ukuba wayeligosa lenkundla nomhlobo osondeleyo kakumkani, ibe ngamanye amaxesha wayesazi iimfihlo.
Xa uAbhisalom, unyana kaDavide, wabhukuqa itrone, amaSirayeli amaninzi aba ngakwicala lakhe kodwa yena uHushayi wayengekho ngakulo. Xa uDavide wabalekayo, uHushayi waya kuye. UDavide wayebuhlungu kakhulu kukungcatshwa ngunyana wakhe nangabanye awayebathembile. Kodwa yena uHushayi wahlala ethembekile, wabeka ubomi bakhe esichengeni waza wabangela ukuba iqhinga elaliphekwa lingaphumeleli. UHushayi zange ayenze loo nto kuba eziva enyanzelekile njengegosa lenkundla. Kodwa wayengumhlobo othembekileyo.—2 Sam. 15:13-17, 32-37; 16:15–17:16.
Kuvuyisa nyhani ukubona abazalwana noodade bemanyene, bengamanyaniswa nje kuba benembopheleleko okanye isabelo esithile ebandleni. Xa bemanyene ngaloo ndlela bafana nabathi, “Ndingumhlobo wakho hayi kuba ndinyanzelekile kodwa ngenxa yokuba ubalulekile kum.”
Omnye umzalwana, uFederico, uyazi kakuhle loo nto. Wakwazi ukunyamezela amaxesha anzima ngenxa yokuncedwa ngumhlobo wakhe omthanda kunene, uAntonio. UFederico uthi: “Xa uAntonio waba sebandleni lethu saba ngabahlobo zibekwa. Sobabini sasizizicaka zolungiselelo, ibe sasikuthanda ukusebenza kunye. Kungadlulanga xesha lide wanconyelwa waba ngumdala. Wayengengomhlobo wam kuphela kodwa wayengumzekelo.” Kodwa uFederico wenza isiphoso. Wacela uncedo kodwa wayengasakufanelekeli ukuba nguvulindlela nesicaka solungiselelo. Wathini uAntonio?
UFederico uthi: “Ndandimbona uAntonio ukuba uyayiva intlungu yam. Wazama kangangoko anako ukundinceda ndizive bhetele. Wayendikhathalele efuna ndiphinde ndibe ngumhlobo kaYehova yaye zange andilahle. Wandikhuthaza ukuba ndiphinde ndiqinise ukholo lwam, ndingaze ndityhafe.” UAntonio uthi: “Ndachitha ixesha elininzi noFederico. Ndandifuna athethe nam ngayo nantoni na, kuquka intlungu yakhe.” Okuvuyisayo kukuba ekuhambeni kwexesha, uFederico waba nokholo oluqinileyo kwakhona, waza wamiselwa waba nguvulindlela nesicaka solungiselelo. UAntonio ushwankathela ngelithi: “Nangona ngoku singasekho ebandleni elinye, sisondelelene ngakumbi.”
NGABA UZIVA EKUJIKELE EMVA?
Ungaziva njani xa umhlobo wakho ekulahla kanye ngexesha omfuna ngalo? Zimbalwa izinto ezinokwenza uzive ubuhlungu ngaloo ndlela. Ngaba uza kumxolela? Ngaba niza kuba ngabahlobo abasondeleleneyo njengakuqala?
Khawucinge ngoko kwenzeka kuYesu ngeentsuku zakhe zokugqibela emhlabeni. Wayechithe ixesha elininzi nabapostile bakhe abathembekileyo, ibe babesondelelene ngokukhethekileyo. UYesu wayefanele ukuthi ngabahlobo bakhe. (Yoh. 15:15) Kodwa kwenzeka ntoni xa wabanjwayo? Abapostile bamshiya apho. UPetros wayeme ngelithi akasoze ayishiye iNkosi yakhe, kodwa kwangobo busuku wayikhanyela into yokuba uyamazi uYesu!—Mat. 26:31-33, 56, 69-75.
UYesu wayesazi ukuba wayeza kuba yedwa xa elingwa okokugqibela. Nakuba kunjalo, wayenesizathu esivakalayo sokuphoxeka nesokubabuhlungu. Kodwa, xa wayencokola nabafundi bakhe emva kweentsuku ezimbalwa evusiwe, akhonto ebonisa ukuba wayephoxekile, enengqumbo okanye ezisola. UYesu akazange abe ekhumbuza abafundi bakhe ngezinto abangazenzanga kakuhle okanye ngento abayenzayo ngobusuku awabanjwa ngabo.
Kunoko, uYesu wamthoba ixhala uPetros nabanye abapostile. Wabaxelela indlela abamele bawenze ngayo owona msebenzi ubalulekileyo wokufundisa abantu, ebonisa ukuba ubathembile. Babesengabahlobo bakhe. Babengasoze bayilibale indlela abathanda ngayo. Babezimisele ukuba bangaze baphinde bayiphoxe iNkosi yabo. Bawenza kakuhle umsebenzi awayewunike abalandeli bakhe.—IZe. 1:8; Kol. 1:23.
Udade onguElvira ulikhumbula kakuhle ixesha awayengavani ngalo nomhlobo wakhe uGiuliana. Uthi: “Ndaba buhlungu kakhulu, xa wathi imvise kabuhlungu into endiyenzileyo. Wayemele abe nomsindo. Kodwa wasuke waba nexhala ngam nokuba ndandiza kuphelela phi naloo nto ndandiyenza. Ndiya kusoloko ndiyixabisa into yokuba engazange abe ejonge indlela endimmoshe ngayo kodwa wayejonge indlela endizimosha ngayo. Ndimbulela nyhani uYehova ngomhlobo ozixhalabisa ngam ngaphezu kwendlela avakalelwa ngayo.”
Emva kwayo yonke le nto sithethe ngayo, ufanele athini umhlobo xa ebona ukuba ubuhlobo busecicini lokuphela? Uya kuthetha kakuhle kodwa angafihli makhuba kulinywa. Umhlobo onjalo ufana noNatan noHushayi abahlala bethembekile nangamaxesha anzima, ibe ufana noYesu owayebaxolela abanye abantu. Ngaba nguwe lo mhlobo sithetha ngaye?


text:
Chapter 1
1 Ke kaloku kwafika ilizwi likaYehova kuYona, unyana ka-Amitayi, lisithi,
2 Suk’ ume, uye eNineve, kuloo mzi mkhulu, umemeze ngawo; kuba iindawo zawo ezimbi zinyukile, zeza phambi kwam.
3 Wesuka uYona, ebalekela eTarshishe, emka ebusweni bukaYehova. Wehla ke waya eYafo, wafumanana nenqanawa eya eTarshishe. Wayirhola ingqesho yayo, wehla, wangena kuyo, ukuze aye nabo eTarshishe, emke ebusweni bukaYehova.
4 Ke uYehova wagalelekisa umoya omkhulu elwandle; kwabakho umoya omkhulu ovuthuzayo elwandle, inqanawa leyo yanga iza kwaphuka.
5 Boyika oomateloshe, bakhala elowo kuthixo wakhe; bayijulela elwandle impahla ebisenqanaweni, ukuziphungulela bona. UYona ke wayehle waya ezantsi enqanaweni, wasindwa bubuthongo walala.
6 Wasondela kuye umphathi wababheqi, wathi kuye, Wenzani na, thongorhandini? Vuka, ubize kuThixo wakho; mhlawumbi uThixo angasikhumbula, singabhubhi.
7 Bathi omnye komnye, Yizani, senze amaqashiso, sazi ukuba kungenxa kabani na ukuba sibe nobu bubi. Benza amaqashiso, iqashiso laphuma noYona.
8 Bathi kuye, Khawusixelele, kungenxa kabani na ukuba sibe nobu bubi? uyintoni na umsebenzi wakho? uvela phi na? liphi na ilizwe lakowenu? ungowabaphi na abantu?
9 Wathi kubo, NdingumHebhere; ndiyamoyika uYehova, uThixo wamazulu, owenza ulwandle, nomhlaba lo womileyo.
10 Oyika amadoda lawo ngoloyiko olukhulu, athi kuye, Yintoni na le uyenzileyo? Ngokuba amadoda lawo ayesazi ukuba ubaleka emka ebusweni bukaYehova; kuba wayewaxelele.
11 Athi kuye, Masenze ntoni na kuwe, ukuze ulwandle ludambe, lusiyeke? Kuba ulwandle belusiya lusilwa.
12 Wathi kuwo, Ndifunquleni, nindijulele elwandle, ludambe ulwandle, luniyeke; kuba ndiyazi, ukuba lo moya, mkhulu uvuthuzayo, uphezu kwenu, ungenxa yam.
13 Atyhudisa emazeni amadoda, ezama ukuyibuyisela emhlabeni owomileyo inqanawa; akhohlwa, kuba ulwandle lwaya lusilwa phezu kwazo ngeenxa zonke.
14 Anqula uYehova, athi, Gxebe, Yehova, masingafi, masingafi ngomphefumlo wale ndoda, ungalibeki phezu kwethu igazi elimsulwa; ngokuba wena, Yehova, wenze ngokuthanda kwakho.
15 Amfunqula ke uYona, amjulela elwandle; lwazola ulwandle, lwakuyeka ukujala kwalo.
16 Amadoda amoyika uYehova ngoloyiko olukhulu, abingelela kuYehova umbingelelo, abhambathisa izibhambathiso.
17 UYehova wamisela intlanzi enkulu ukuba imginye uYona. UYona waba sembilinini wentlanzi iimini ezintathu nobusuku obuthathu.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Ngonyaka weshumi elinesixhenxe kaPeka unyana kaRemaliya, uAhazi+ unyana kaYotham ukumkani wakwaYuda waba ngukumkani.
2 UAhazi wayeneminyaka engamashumi amabini ubudala ukuqalisa kwakhe ukulawula, yaye walawula eYerusalem iminyaka elishumi elinesithandathu; ibe akazange enze okulungileyo emehlweni kaYehova uThixo wakhe njengoDavide ukhokho wakhe.+
3 Wahamba ngendlela yookumkani bakwaSirayeli,+ wadlulisa nonyana wakhe emlilweni,+ ngokuvumelana nezinto ezicekisekayo+ zeentlanga ezo uYehova wazigxothayo ngenxa yoonyana bakaSirayeli.
4 Yaye waqhubeka ebingelela eqhumisa nombingelelo kwiindawo eziphakamileyo+ nasezindulini+ naphantsi kwayo yonke imithi enabileyo.+
5 Kungelo xesha awathi uRetsin+ ukumkani waseSiriya noPeka+ unyana kaRemaliya ukumkani wakwaSirayeli beza kulwa neYerusalem baza bamngqinga uAhazi, kodwa abazange bakwazi ukulwa.+
6 Ngelo xesha uRetsin ukumkani waseSiriya wayibuyisela iElati+ kwaEdom, emva koko wawatshayela amaYuda e-Elati; yaye amaEdom angena e-Elati aza ahlala khona kude kube namhla.
7 Ngoko uAhazi wathumela abathunywa kuTigelati-pilesere+ ukumkani waseAsiriya, esithi: “Ndingumkhonzi wakho+ nonyana wakho. Nyuka uze kundisindisa+ entendeni kakumkani waseSiriya nasentendeni kakumkani wakwaSirayeli, abandivukelayo.”
8 Ngako oko uAhazi wathabatha isilivere negolide eyafumanekayo endlwini kaYehova nakubuncwane bendlu kakumkani+ waza wathumelela ukumkani waseAsiriya isinyobo.+
9 Ukumkani waseAsiriya wamphulaphula waza ukumkani waseAsiriya wenyuka waya eDamasko,+ wayithimba+ waza wakhokelela abantu bayo ekuthinjweni eKire,+ yaye uRetsin+ wambulala.
10 Wandula uKumkani uAhazi+ waya kuhlangabezana noTigelati-pilesere+ ukumkani waseAsiriya eDamasko, yaye wabona isibingelelo+ esasiseDamasko. Ngoko uKumkani uAhazi wathumelela u-Uriya umbingeleli ukuma kwesibingelelo nomlinganiselo waso ngokusetyenzwa kwaso konke.+
11 U-Uriya+ umbingeleli wasakha isibingelelo.+ Wasenza ke isibingelelo u-Uriya njengako konke abemthumelele kona uKumkani uAhazi eDamasko, engekabuyi uKumkani uAhazi eDamasko.
12 Xa ukumkani wafikayo evela eDamasko, ukumkani wasibona isibingelelo; waza ukumkani wasondela esibingelelweni+ wenza umnikelo kuso.+
13 Yaye waqhubeka eqhumisela+ ngomnikelo wakhe otshiswayo+ nomnikelo wakhe wokudla okuziinkozo+ waza wathulula nomnikelo wakhe othululwayo+ wafefa nangegazi lemibingelelo yobudlelane eyayisesibingelelweni.
14 Isibingelelo sobhedu+ esasiphambi koYehova wasisusa phambi kwendlu, phakathi kwesibingelelo sakhe nendlu kaYehova,+ waza wasibeka kwicala elingakumntla wesibingelelo sakhe.
15 Yaye uKumkani uAhazi wahlabela mgama emyalela, u-Uriya+ umbingeleli, esithi: “Qhumisela umnikelo otshiswayo wakusasa esibingelelweni esikhulu,+ nomnikelo wokudla okuziinkozo wangokuhlwa+ nomnikelo otshiswayo kakumkani+ nomnikelo wakhe wokudla okuziinkozo nomnikelo otshiswayo wabo bonke abantu belizwe nomnikelo wabo wokudla okuziinkozo neminikelo yabo ethululwayo; yaye lonke igazi lomnikelo otshiswayo nalo lonke igazi lombingelelo uze ulifefe phezu kwaso. Ke sona isibingelelo sobhedu, ndiya kukhe ndinikele ingqalelo kuso.”
16 Yaye u-Uriya+ umbingeleli wenza ngokuvumelana nako konke oko uKumkani uAhazi wayemyalele kona.+
17 Ngaphezu koko, uKumkani uAhazi wawaphula+ amacala+ eenqwelwana+ waza wazishenxisa kuzo izitya;+ yaye walothula ulwandle+ kwiinkunzi zeenkomo zobhedu+ ezaziphantsi kwalo waza walubeka endleleni egangathiweyo.
18 Isakhiwo esifulelweyo sesabatha ababesakhile endlwini kakumkani nesango langaphandle likakumkani wazishenxisa endlwini kaYehova ngenxa kakumkani waseAsiriya.
19 Ke eminye imicimbi ka-Ahazi, oko wakwenzayo, akubhalwanga na encwadini+ yemicimbi yemihla yookumkani bakwaYuda?
20 Ekugqibeleni uAhazi walala kookhokho bakhe yaye wangcwatywa nookhokho bakhe kwisiXeko sikaDavide;+ yaye uHezekiya+ unyana wakhe walawula esikhundleni sakhe.
Yithumele
Yithumele
2 Kumkani 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=12&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Kanye ngelo xesha kwakukho abathile abamxelela ngamaGalili+ agazi lawo uPilato wayelixube nemibingelelo yawo.
2 Ngoko ekuphenduleni wathi kubo: “Ngaba nicinga ukuba la maGalili ayengaboni ababi ngakumbi+ kunawo onke amanye amaGalili ngenxa yokuba eye abandezelwa zezi zinto?
3 Eneneni, ndithi kuni, akunjalo; kodwa, ukuba anithanga niguquke, notshatyalaliswa ngokunjalo nani nonke.+
4 Okanye abo balishumi elinesibhozo abawelwa yinqaba eSilowam, bafa, ngaba nicinga ukuba babenetyala ngakumbi kunabo bonke abanye abantu abangabemi eYerusalem?
5 Eneneni, ndithi kuni, akunjalo; kodwa, ukuba anithanga niguquke, notshatyalaliswa nonke ngendlela efanayo.”+
6 Wandula ke wahlabela mgama wabenzela lo mzekeliso: “Umntu othile wayenomkhiwane utyalwe esidiliyeni sakhe,+ yaye weza efuna isiqhamo kuwo,+ kodwa akafumana nasinye.+
7 Ngoko wathi kumsebénzi-sidiliya, ‘Yiminyaka emithathu+ ndisiza kufuna isiqhamo kulo mkhiwane, kodwa andifumananga nasinye. Wugawule!+ Yini na ukuba ude uphuthise umhlaba?’
8 Ekuphenduleni wathi kuye, ‘Nkosi, wuyeke+ kwanakulo nyaka, ndide ndimbe ndiwujikeleze ndize ndifake umgquba;
9 yaye ukuba ngoko uvelisa isiqhamo kwixesha elizayo kuhle yaye kulungile; kodwa ukuba akunjalo, wogawulwa.’”+
10 Ke kaloku wayefundisa kwenye yezindlu zesikhungu ngesabatha.
11 Yaye, khangela! umfazi obenomoya+ wobuthathaka kangangeminyaka elishumi elinesibhozo, kwaye wayegobile, engakwazi ukuma nkqo konke konke.
12 Akumbona uYesu, wathetha naye wathi kuye: “Mfazindini, ukhululiwe+ kubuthathaka bakho.”
13 Wambeka izandla; woluleka ngephanyazo,+ waza wamzukisa uThixo.
14 Kodwa lona igosa elongamelayo kwindlu yesikhungu, licaphukile kuba uYesu ephilisa ngesabatha, lathi kwisihlwele: “Zintandathu iintsuku ekufanele kusetyenzwe ngazo;+ yizani ngazo, ngoko, niphiliswe, kungekhona ngomhla wesabatha.”+
15 Noko ke, iNkosi yaliphendula yathi: “Bahanahanisindini,+ akathi na ngamnye wenu ngesabatha ayikhulule inkunzi yakhe yenkomo okanye iesile lakhe esitalini aze aliqhube ukuya kuliseza?+
16 Bekungamfanelanga na, ngoko, lo mfazi oyintombi ka-Abraham,+ nalowo uSathana ebembophile, khangela! iminyaka elishumi elinesibhozo, ukuba akhululwe kulo mxokelelwane ngomhla wesabatha?”
17 Akuba etshilo, bonke abachasi bakhe baba neentloni;+ kodwa sonke isihlwele saba nemihlali ngazo zonke izinto ezizukileyo awayezenza.+
18 Ngoko ke wahlabela mgama wathi: “Bufana nantoni na ubukumkani bukaThixo, yaye ndiya kubuthelekisa nantoni na?+
19 Bufana nokhozo lwemostade awaluthabathayo umntu waza walufaka emyezweni wakhe, lwakhula lwaba ngumthi, zaza iintaka zezulu+ zahlala emasebeni awo.”+
20 Yaye kwakhona wathi: “Ndiya kubuthelekisa nantoni na ubukumkani bukaThixo?
21 Bufana negwele, awalithabathayo umfazi walifihla kwimilinganiselo emikhulu emithathu yomgubo yade yabiliswa intlama iphela.”+
22 Yaye wahamba etyhutyha izixeko ngezixeko needolophana ngeedolophana, efundisa kwaye eqhubeka nohambo lwakhe oluya eYerusalem.+
23 Ke kaloku umntu othile wathi kuye: “Nkosi, bambalwa na abo basindiswayo?”+ Wathi kubo:
24 “Zibhokoxeni+ ngamandla ukungena ngomnyango omxinwa,+ kuba ndithi kuni, baninzi abaya kufuna ukungena kodwa bangakwazi,+
25 xa eye kwaoko umnini-ndlu wasukuma waza walutshixa ucango, nize nime ngaphandle ninkqonkqoze elucangweni, nisithi, ‘Mnumzana, sivulele.’+ Kodwa ekuphenduleni uya kuthi kuni, ‘Andinazi apho nivela khona.’+
26 Niya kwandula ke nithi, ‘Sadla saza sasela phambi kwakho, yaye wafundisa kwiindlela zethu eziphangaleleyo.’+
27 Kodwa uya kuthetha athi kuni, ‘Andinazi apho nivela khona. Mkani kum, nonke nina basebenzi bentswela-bulungisa!’+
28 Apho kuya kubakho ukulila nokutshixiza kwamazinyo enu,+ xa nibona uAbraham noIsake noYakobi nabo bonke abaprofeti ebukumkanini bukaThixo,+ kodwa nina niphoselwe ngaphandle.
29 Ngapha koko, abantu baya kuza bevela kwimimandla yasempumalanga nasentshonalanga, nasemntla nasemzantsi,+ yaye baya kungqendeva etafileni ebukumkanini bukaThixo.+
30 Yaye, khangela! kukho abokugqibela abaya kuba ngabokuqala, kukho nabokuqala abaya kuba ngabokugqibela.”+
31 Kanye ngelo lixa kweza abaFarisi abathile, besithi kuye: “Phuma umke apha, kuba uHerode ufuna ukukubulala.”
32 Yaye wathi kubo: “Hambani nithi kuloo mpungutye,+ ‘Khangela! Ndikhupha iidemon yaye ndiyaphilisa namhlanje nangomso, kwaye ngomhla wesithathu ndiya kube ndigqibile.’+
33 Noko ke, ndimele ndihambe namhlanje nangomso nangomsomnye, kuba akufanelekanga ngomprofeti ukuba atshabalale ngaphandle kweYerusalem.+
34 Yerusalem, Yerusalem, mbulali+ wabaprofeti nomxulubi+ wabo bathunyelwe kuyo—kufuthi kangakanani na ndifune ukubahlanganisela ndawonye abantwana bakho ngohlobo isikhukukazi esihlanganisa ngalo amantshontsho aso ngaphantsi kwamaphiko aso,+ kodwa anakufuna oko!+
35 Khangelani! Indlu yenu+ ishiyelwa kuni. Ndithi kuni, Anisayi kuze nindibone nide nithi, ‘Usikelelwe lowo uzayo egameni likaYehova!’”+
Yithumele
Yithumele
Luka 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ICANDELO 8
Xa Kufika Amaxesha Obunzima
“Niyaphuphuma yimihlali, nangona okwethutyana ngoku, ukuba kumele kube njalo, nisiva ubuhlungu ngenxa yezilingo ezahlukahlukeneyo.”—1 Petros 1:6
Nangona nizama kangangoko ukuba nomtshato owonwabileyo, ngamanye amaxesha kwenzeka izinto ezinokwenza kube nzima ngani ukonwaba. (INtshumayeli 9:11) Ngothando uThixo uyasinika uncedo xa kuvela iingxaki. Ukuba ulandela la macebiso eBhayibhile alandelayo, wena nentsapho yakho niya kukwazi ukunyamezela nkqu nezona ngxaki zinzima.
1 THEMBELANI NGOYEHOVA
OKO KUFUNDISWA YIBHAYIBHILE: “Liphoseni kuye lonke ixhala lenu, kuba unikhathalele.” (1 Petros 5:7) Ningaze nilibale ukuba iingxaki zenu azibangelwa nguThixo. (Yakobi 1:13) Kodwa ukuba nisondela kuye uya kuninceda. (Isaya 41:10) “Phalazani intliziyo yenu phambi kwakhe.”—INdumiso 62:8.
Niya kuthuthuzeleka naxa nifunda iBhayibhile yonke imihla. Niya kutsho niyibone indlela uYehova ‘athuthuzela ngayo kuyo yonke imbandezelo.’ (2 Korinte 1:3, 4; Roma 15:4) Uthembisa ukuninika ‘uxolo lwakhe olungaphaya kokuqonda.’—Filipi 4:6, 7, 13.
OKO UNOKUKWENZA:
Celani uncedo kuYehova ngomthandazo ukuze nizole nize nikwazi ukufumana isicombululo
Phindani nihlolisise onke amacebo enicinga ngawo nize nikhethe elona libonakala lilungile
2 KHATHALELA WENA NENTSAPHO YAKHO
OKO KUFUNDISWA YIBHAYIBHILE: “Intliziyo yoqondayo izuza ukwazi, nendlebe yezilumko ifuna ukufumana ukwazi.” (IMizekeliso 18:15) Yazi yonke into ngentsapho yakho. Zama ukuqonda ukuba yintoni efunwa lilungu ngalinye lentsapho. Ncokola nabo. Bamamele.—IMizekeliso 20:5.
Kuthekani xa kusifa ilungu lentsapho? Sukoyika ukuphalaz’ imbilini yakho. Ukhumbule kaloku ukuba zakha ‘zathi waxa iinyembezi nakuYesu.’ (Yohane 11:35; INtshumayeli 3:4) Ukuphumla nokulala ngokwaneleyo nako kubalulekile. (INtshumayeli 4:6) Loo nto iya kwenza kungabikho nzima kangako ukunyamezela imeko ebuhlungu.
OKO UNOKUKWENZA:
Kuqhele ukuncokola nentsapho yakho kwangoku kungekaveli ngxaki. Kuya kuba lula ngayo ukuncokola nawe naxa sele kuvele ingxaki
Buza nakwabanye abakhe mhlawumbi banengxaki efanayo
3 FUNA UNCEDO
OKO KUFUNDISWA YIBHAYIBHILE: “Iqabane lokwenyaniso lithanda ngamaxesha onke, yaye lingumzalwana ozalelwe ixesha lokubandezeleka.” (IMizekeliso 17:17) Abahlobo bakho bafuna ukukunceda, kodwa basenokungazi ukuba baqale ngaphi. Sukonqena ukubaxelela eyona nto uyifunayo. (IMizekeliso 12:25) Kwakhona, funa uncedo lweZibhalo kwabo bayiqondayo iBhayibhile. Uncedo abaza kukunika lona olusekelwe eBhayibhileni luya kukunceda.—Yakobi 5:14.
Uncedo uya kulufumana xa uzidibanisa nabantu abanokholo kuThixo nabamthembayo. Uya kutsho uthuthuzeleke nawe xa unceda abo bafuna ukhuthazo. Kholwani xa ninonke kuYehova nakumathemba akhe. Hlala uxakeke kukunceda abo badinga uncedo yaye ungazikhethi kwabo bakuthandayo nabakukhathaleleyo—IMizekeliso 18:1; 1 Korinte 15:58.
OKO UNOKUKWENZA:
Thetha nomhlobo osenyongweni uze umvumele akuncede
Chaza izinto ofuna uncedo kuzo unyanisekile
Funda Okungakumbi
Xa Umntwana Wakho Ebuza Ngokufa
Amanyathelo amane anokukunceda uphendule imibuzo yabo, nendlela yokubanceda bamelane nentlungu yokufelwa.
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?
Xa Kusehla Iintlungu—Ukulahlekelwa Ngumntu Wakho Omthandayo
Kwafa abahlanu kumalungu entsapho kaRonaldo kwingozi yemoto kwiminyaka eyi-16 eyadlulayo. Nangona esenenxeba lokufekwa ,unoxolo lwagaphakathi.


text:
IMIBUZO YABAFUNDI . . .
Kutheni Abanye Abantu EBhayibhileni Bengachazwanga Ngamagama?
Kwincwadi yeBhayibhile kaRute, enye indoda engazange ivume ukwenza umsebenzi wayo ngokuvisisana noMthetho kaMoses, ibizwa ngokuba nguZibani-bani. (Rute 4: 1-12) Ngaba ke ngoko sifanele sigqibe kwelokuba bonke abantu abangachazwanga ngamagama, baneempawu ezimbi okanye ababalulekanga ngokwaneleyo?
Akunjalo. Cinga nje ngomzekelo owahlukileyo. Ukuze alungiselele iPasika yakhe yokugqibela, uYesu waxelela abalandeli bakhe ukuba ‘baye esixekweni kuZibani-bani’ baze balungiselele ekhayeni lakhe. (Mateyu 26:
Ngaphezu koko, iBhayibhile inamagama abantu abaninzi ababi; ikwanayo nemizekelo yabantu abathembekileyo abaninzi abangachazwanga ngamagama. Ngokomzekelo, igama lebhinqa lokuqala, uEva, laziwa kakhulu. Sekunjalo, ukuzicingela yedwa nokungathobeli kwakhe kwaba negalelo kwisono sika-Adam, kwasizisela sonke imiphumo ebuhlungu. (Roma 5:
Bakhona nabanye abantu eBhayibileni abangachazwanga ngagama abadlala indima enkulu nebalulekileyo kwinjongo kaYehova. Cinga nje ngentwazana yomSirayeli eyayilikhoboka endlwini kaNahaman, intloko yomkhosi waseSiriya. Yathetha ngenkalipho kumfazi kaNahaman ngomprofeti kaYehova okwaSirayeli. Oku kwakhokelela kummangaliso omkhulu. (2 Kumkani 5:1-14) Nentombi kaYifeta, umgwebi wakwaSirayeli, yamisela umzekelo obalaseleyo. Yavuma ukuncama ilungelo lokutshata nokuba nabantwana, ukuze iphumeze isifungo esasenziwe nguyise. (ABagwebi 11:30-40) Ngokufanayo, kukho abaqambi beendumiso ezingaphezu kwe-40 abangachazwanga ngamagama kwakunye nabaprofeti abathembekileyo abaphumeza izabelo ezibalulekileyo.
Mhlawumbi umzekelo ochukumisa ngakumbi ngulowo weengelosi ezithembekileyo. Kukho amakhulu ezigidi zazo, kodwa zimbini kuphela ekuchazwe amagama azo eBhayibhileni
IBhayibhile ayichazi kwimeko nganye ukuba kutheni amagama abanye abantu echaziwe namanye engachazwanga. Kodwa singafunda lukhulu kubantu abathembekileyo ababekhonza uThixo ngaphandle kokulindela udumo okanye ukubaluleka.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
20 UDavide wabaleka wemka+ eNayoti yaseRama. Noko ke, wafika waza wathi phambi koYonatan: “Ndenze ntoni na?+ Siyintoni na isiphoso sam, yaye siyintoni na isono endisenzileyo phambi koyihlo, kuba ufuna umphefumlo wam?”
2 Wathi yena kuye: “Makube lee oko!+ Akuyi kufa. Khangela! Ubawo akayi kwenza nto inkulu okanye nto incinane aze angayityhileli indlebe yam;+ kungasiphi ke isizathu anokuthi ubawo awufihle lo mbandela kum?+ Oku akwenzeki.”
3 Kodwa uDavide wafunga+ esongezelela waza wathi: “Ngokuqinisekileyo uyihlo umele azi ukuba ndikholekile emehlweni akho,+ ngoko angathi, ‘UYonatan makangakwazi oku ngokoyikela ukuba angaba buhlungu.’ Kodwa, enyanisweni, njengoko uYehova ephila+ nanjengoko umphefumlo wakho uphila,+ linyathelo nje elinye phakathi kwam nokufa!”+
4 Waza uYonatan wahlabela mgama wathi kuDavide: “Nakuphi na oko umphefumlo wakho ukutshoyo ndiya kukwenzela kona.”
5 Wathi uDavide kuYonatan: “Khangela! Ngomso kuthwasa inyanga,+ yaye mna ngokwam ndifanele, nakanjani na, ndihlale nokumkani ekudleni; uze ke wena undindulule, ndizifihle+ endle kude kuhlwe ngemini yesithathu.
6 Ukuba uyihlo angandifuna, wena ke umele uthi, ‘UDavide ucele ngokunyamekileyo ukukhe athi tshalala abaleke aye eBhetelehem+ isixeko sakowabo, ngenxa yokuba kukho umbingelelo waminyaka le wentsapho yonke apho.’+
7 Ukuba angathi, ‘Kulungile!’ oko kuthetha uxolo kumkhonzi wakho. Kodwa ukuba angaba nomsindo, uze wazi ukuba uzimisele kokubi.+
8 Uze ke umenzele ububele bothando umkhonzi wakho,+ kuba umzise emnqophisweni+ kaYehova umkhonzi wakho kunye nawe. Kodwa ukuba kukho isiphoso kum,+ ndibulale ngokwakho, ekubeni kutheni ufanele undise kuyihlo?”
9 Wathi ke uYonatan: “Makube lee oko ngokuphathelele wena! Kodwa ukuba ndingazi ukuba kukho ububi obumiselweyo ngubawo ukuba bukwehlele, andiyi kukuxelela na?”+
10 Wandula ke uDavide wathi kuYonatan: “Ngubani na oya kundixelela enoba oko uyihlo akuphendula ngako kungqwabalala?”
11 NoYonatan ke wathi kuDavide: “Khawuze, masiphume siye endle.” Ngoko bobabini baphuma baya endle.
12 Waza uYonatan wahlabela mgama wathi kuDavide: “UYehova uTHIXO kaSirayeli+ [makabe lingqina]+ lokuba ndiya kumgocagoca ubawo ngeli xesha ngomso, okanye ngosuku lwesithathu, yaye ukuba ke unotyekelo oluhle ngakuDavide, andiyi kuthumela na ke kuwe ndize ngokuqinisekileyo ndikutyhile oko endlebeni yakho?
13 Ngamana uYehova angenjenje kuYonatan aze ongeze+ ukwenjenjalo xa ndithe eneneni, ukuba kunokwenzeka kubonakale kulungile kubawo ukwenza ububi kuwe, andayityhilela oko indlebe yakho ndize ndikundulule, uze wena ngokuqinisekileyo ungahambi ngoxolo. Yaye ngamana uYehova angaba nawe,+ kanye njengoko wayenobawo.+
14 Akuyi kuthi na ke wena, ukuba ndiya kuba ndisaphila,+ ewe, akuyi kundenzela ububele bothando bukaYehova na, ukuze ndingafi?+
15 Yaye akuyi kubunqumla ububele bothando endlwini yam ukusa kwixesha elingenammiselo.+ Kwaye, naxa uYehova ezinqumla iintshaba zikaDavide, zonke ngazinye phezu komhlaba,
16 igama likaYonatan aliyi kunqunyulwa endlwini kaDavide.+ NoYehova umele alifune esandleni seentshaba zikaDavide.”
17 Ngoko uYonatan wafunga kwakhona kuDavide ngenxa yothando lwakhe ngaye; kuba wamthanda njengokuthanda kwakhe umphefumlo wakhe.+
18 Waza uYonatan wahlabela mgama wathi kuye: “Ngomso kuthwasa inyanga,+ yaye ngokuqinisekileyo uya kufunwa, ngenxa yokuba isihlalo sakho siya kuba sodwa.
19 Kwaye ngokuqinisekileyo ngosuku lwesithathu uya kufunwa kakhulu; umele ke uze kuloo ndawo wawuzifihle+ kuyo ngosuku lokusebenza, uze ke uhlale kufuphi neli litye lilapha.
20 Mna ke, ndiya kutolela ecaleni kwalo iintolo ezintathu, ndiza kuzithumela apho kwitekeni.
21 Yaye, khangela! ndiya kuthumela umlindi, ndisithi, ‘Yiya, uzifumane iintolo.’ Ukuba ngokuthe ngqo ndingathi kumlindi, ‘Khangela! Iintolo zikweli cala lakho, zithabathe,’ woza ke wena, kuba oko kuthetha uxolo kuwe nokuba akukho nto itheni, ephila nje uYehova.+
22 Kodwa ukuba ndingathi kwigatyana elo, ‘Khangela! Iintolo zimgama kuwe,’ hamba, kuba uYehova ukundulule.
23 Yaye ilizwi ke lona eli silithethileyo,+ mna nawe, ewe, ngamana uYehova angaphakathi kwam nawe ukusa kwixesha elingenammiselo.”+
24 UDavide wazifihla endle.+ Kwaza kwaba kukuthwasa kwenyanga, nokumkani wahlala esidlweni ukuze adle.+
25 Yaye ukumkani wayehleli esihlalweni sakhe njengakwezinye izihlandlo, esihlalweni esingaseludongeni; uYonatan ejongene naye, noAbhinere+ ehleli kwicala likaSawule, kodwa indawo kaDavide yayiyodwa.
26 USawule ke akazange athethe nto konke konke ngaloo mini, kuba wazixelela oku: “Kukho okuthile okwenzekileyo khon’ ukuze abe akahlambulukanga,+ kuba akahlanjululwanga.”
27 Kwathi ke nangemini esemva kokuthwasa kwenyanga, ngosuku lwesibini, indawo kaDavide yaqhubeka iyodwa. Wathi uSawule kuYonatan unyana wakhe: “Kutheni na unyana kaYese+ engezanga ekudleni izolo nanamhlanje?”
28 Ngoko uYonatan wamphendula uSawule wathi: “UDavide ucele ngokunyamekileyo kum ukuba akhe athi tshalala aye eBhetelehem.+
29 Uye waqhubeka wathi, ‘Ndindulule, nceda, ngenxa yokuba sinombingelelo wentsapho esixekweni, yaye ndiyalelwe ngumntakwethu kanye. Ke ngoko, ukuba ndifumene ukukholeka emehlweni akho, makhe ndimke, ndiyacela, ndiye kubona abantakwethu.’ Kungenxa yoko le nto angezanga etafileni yokumkani.”
30 Wandula ke wavutha umsindo kaSawule+ kuYonatan waza wathi kuye: “Nyanandini wentombi enemvukelo,+ andiyazi kakuhle na into yokuba unyula unyana kaYese ukuze uhlazeke wena nobuze bukanyoko buhlazeke?+
31 Kuba yonke imihla unyana kaYese ephila kulo mhlaba, akuyi kumiselwa ngokuqinileyo wena nobukumkani bakho.+ Ke ngoko thumela uze umzise kum, kuba umiselwe ukufa.”+
32 Noko ke, uYonatan wamphendula uSawule uyise waza wathi kuye: “Kutheni efanele abulawe?+ Wenze ntoni na?”+
33 Waza uSawule wambinza ngomkhonto ukuze amxabele;+ uYonatan wazi ukuba uyise wayemisele ukuba abulawe uDavide.+
34 Ngoko nangoko uYonatan waphakama etafileni evutha ngumsindo,+ waza akadla sonka ngosuku lwesibini emva kokuthwasa kwenyanga, kuba waba buhlungu ngoDavide,+ ngenxa yokuba uyise wayemthobile.+
35 Kwathi ke kusasa uYonatan waphuma waya endle kwindawo emiselweyo kaDavide,+ nomlindi oselula wayekunye naye.
36 Wathi ke kumlindi wakhe: “Khawubaleke, uzifumane iintolo ezi ndizitolayo.”+ Wabaleka umlindi, waza yena ke walutola utolo ukuze lugqithe ngaphaya kwakhe.
37 Xa umlindi weza kufikelela kwindawo yotolo uYonatan awayelutolile, uYonatan wamemeza emva komlindi waza wathi: “Utolo alukho mgama na kuwe?”+
38 Yaye uYonatan waqhubeka ememeza emva komlindi: “Ngokungxama! Khawuleza! Musa ukuma ngxi!” Nomlindi kaYonatan wazithabatha iintolo waza weza ke enkosini yakhe.
39 Ke yena umlindi, wayengazi nantoni na; nguYonatan noDavide kuphela ababesazi ngalo mbandela.
40 Emva koko uYonatan wanika umlindi izixhobo zakhe waza wathi kuye: “Hamba, zithabathe uzise esixekweni.”
41 Wahamba umlindi. Ke yena uDavide, wesuka kufuphi apho waya ngasemzantsi. Wandula ke wawa ngobuso emhlabeni+ waza waqubuda izihlandlo ezithathu; baqala ukwangana+ nokulilelana, wada uDavide waba utsho kakhulu.+
42 Waza uYonatan waqhubeka wathi kuDavide: “Hamba ngoxolo,+ ekubeni sifungile,+ sobabini, egameni likaYehova, sisithi, ‘Ngamana uYehova angaba phakathi kwam nawe naphakathi kwenzala yam nenzala yakho ukusa kwixesha elingenammiselo.’”+
Wesuka ke uDavide wahamba, noYonatan wangena esixekweni.
Yithumele
Yithumele
1 Samuweli 20
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=20&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D20%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kutheni AmaNgqina KaYehova Ezitshintshile Ezinye Zeenkolelo Zawo?
Zonke iinkolelo zethu bezisoloko zisekelwe eBhayibhileni, ngoko siye satshintsha iinkolelo zethu ngokuvumelana nendlela entsha esiziqonda ngayo iZibhalo. *
Olu tshintsho luhambisana nomgaqo weBhayibhile okwiMizekeliso 4:18 othi: “Umendo wamalungisa unjengokukhanya okuqaqambileyo okuya kukhanya ngokukhanya de kube semini emaqanda.” Kanye njengokukhanya kwemini okuya kuqaqamba, uThixo usenza siqonde inyaniso engcwele ngexesha lakhe elililo. (1 Petros 1:10-12) Njengoko iBhayibhile yaprofetayo, uye wabangela ukuba oku kwenzeke ngokukhawuleza ‘ngexesha lesiphelo.’
Asimele sothuswe okanye siphazanyiswe kukutshintsha kwendlela ebesiziqonda ngayo izinto ngaphambili. Abakhonzi bakaThixo bamandulo nabo babeneembono nezinto ababefuna zenzeke, ekwakufuneka balungise indlela abaziqonda ngayo.
UMoses wathembisa ngokuba ngumhlanguli wesizwe samaSirayeli kwiminyaka engama-40 ngaphambi kwexesha likaThixo.
—IZenzo 7:23-25, 30, 35.
Abapostile abazange basiqonde isiprofeto esingokufa nokuvuswa kukaMesiya.
—Isaya 53:8-12; Mateyu 16:21-23.
Amanye amaKristu okuqala ayenembono engachananga ngokuba iza kuba nini “imini kaYehova.”
—2 Tesalonika 2:1, 2.
Ekuhambeni kwexesha, uThixo wayilungisa indlela abantu ababeziqonda ngayo izinto, ibe nathi sithandazela ukuba aqhubeke esenza okufanayo nakuthi.
^ isiqe. 2 Asizami ukulufihla utshintsho kwindlela esiyiqonda ngayo iBhayibhile. Phofu, siyalurekhoda size silupapashe. Ngokomzekelo, funda indawo ethi “Beliefs Clarified” kwiWatchtower Laybrari Ekwi-Intanethi yesiNgesi.
Funda Okungakumbi
Zintoni Ezifunekayo Ukuze Uyazi IBhayibhile?
Nokuba injani na imvelaphi yakho, unokusazi isigidimi sikaThixo esikwiZibhalo Ezingcwele.


text:
Ukukhumbula INdibano Eyayiqhutywa “Ehlabathini Lonke”
Kwiminyaka eyi-50 eyadlulayo, amaNgqina kaYehova ayi-583 athabatha uhambo lweeveki ezilishumi olwaluza kubajikelezisa kwihlabathi lonke. Ayengakhenkethi njee. Injongo yolu hambo yayikukudibana namanye amaKristu kwiiNdibano “Zeendaba Ezilungileyo Ezingunaphakade” ezazingo-1963. Ngenxa yokuba ayesiya kuhlangana namanye amaNgqina kumazwe angaphezu kwe-20, ezi ndibano zabizwa ngokuba yiNdibano eyayiqhutywa “Ehlabathini Lonke.”
Uvutho-ndaba lwendibano nganye yayiyintetho enomxholo othi “Xa UThixo EnguKumkani Womhlaba Wonke.” Kuninzi lwezi ndibano le ntetho yanikelwa nguNathan Knorr, owayesuka kwikomkhulu lehlabathi lamaNgqina kaYehova. Wachaza iimeko zehlabathi eziya zisiba mbi ezithelekisa nesithembiso esimangalisayo seBhayibhile sokubuyisela umhlaba kwiParadesi. Ehlabathini lonke, abantu abezayo kule ntetho babeyi-580 509.
Ukutyhutyha ‘Ihlabathini Lonke’ Kwiiveki Ezilishumi
Ezi ndibano zaqala eMilwaukee, eWisconsin, eUnited States. Ukusuka apho iindwendwe zaya ngasempuma. Emva kwendibano yaseNew York zaya eNgilani, eSweden, eJamani naseItali. Kwindawo nganye zazithetha ngeendaba ezilungileyo eziseBhayibhileni.
Abantu abaninzi abahlala kwezi ndawo babeyixabisa into yokuba amaNgqina eziphe ixesha lokuthetha nabo ngeBhayibhile. Elinye ibhinqa laseStockholm, eSweden, lathi: “Ndiya kuhlala ndilukhumbula utyelelo lwenu ubomi bam bonke. . . . Ngaba nhyani nihambe umgama ongaka nize kuthetha nam ngoThixo? Nifanele kukunconywa.
Iindwendwe zaphoxeka xa zifika eAthens, eGrisi. Urhulumente wayirhoxisa imvume yokuqhutywa kwendibano kwiBala lasePanathinaikos ngenxa yeenkokheli zecawa. Kodwa la maNgqina anenzondelelo akazange atyhafe. Ekupheleni kuka-Agasti, kwiindibano ezazibanjelwe emakhayeni abantu nakumabandla asekuhlaleni kwakuze abantu abaphantse babeyi-10 000.
Iindwendwe zasuka eAthens zaya eLebanon, eJordan, kwaSirayeli naseCyprus. AmaKristu alapho azamkela ngezandla ezishushu, ngamany’ amaxesha kusibakho nezihlandlo ezihlekisayo. ENicosia, eCyprus, olunye undwendwe lwalubalisa ngesimanga sezihlangu zalo: “Xa ndibuyela apho ndihlala khona, ndikhulule izihlangu . . . , zazisuka zinyamalale . . . , zize zivele emva kwemizuzu emihlanu sezipolishwe zashayiniswa!”
Ekugqibeleni iindwendwe zatyhutyha iAsia nePasifiki. I-India, iBurma (ngoku eyiMyanmar), iThailand, iHong Kong, iSingapore, iiPhilippines, i-Indonesia, iOstreliya, iTaiwan, iJapan, iNew Zealand, iFiji neKorea zamkela iindwendwe namawaka amaNgqina ahlala kufutshane. Abantu abaninzi balungisa iimeko zabo ukuze baye kwindibano, kodwa abakho abafana nesibini saseYokosuka, eJapan, esasithembisene ngomtshato. Xa indoda yacela kumqeshi ukuya kwindibano eKyoto, wayixelela ukuba imvume inikwa kuphela abo baya emngcwabeni nesimtshatweni. Ekubeni sasilungiselela ukutshata, esi sibini satshata ngaphambi kwexesha esasicebe ngalo. Ngoko ihoneymoon yaso sayichithela endibanweni![13]
Olu hambo lwaphela ekuqaleni kukaSeptemba ngeendibano ezaziseHawaii naseCalifornia, eUnited States.[14] Kweyokugqibela eyayisePasadena, eCalifornia, abantu ababelapho babengaphezulu lee kwababelindelwe. Ngenxa yoko, kwakunzima ukuba iimoto zihambe emva kocwangciso. Sekunjalo, iphephandaba lasekuhlaleni lacaphula amazwi omphathi wamapolisa owathi “nakubeni ibinkulu kangaka le ndibano, ibiyeyona inocwangco kwendakhe ndazibona.”[15]
Imiphumo Eya Kuhlala Ikho
Ezi ndibano azilibaleki. Incwadi ethetha ngeBhayibhile ethi “Sonke ISibhalo Siphefumlelwe NguThixo Kwaye Siyingenelo” yakhululwa kuloo ndibano, kwaye isasetyenziswa nangoku kwiintlanganiso zamaNgqina kaYehova.
Kwachazwa ingoma entsha kwindibano eyayiseNew York. Yabhalwa nguHarold King, iNgqina elalikhululwe ejele eTshayina ngo-1963. Yayinomxholo othi “Kwindlu Ngendlu.” UHarold King wayiqamba ngoxa wayevalelwe, yaye amaNgqina asayicula nangoku.
Namhlanje, iindibano zamaNgqina kaYehova zahluke kakhulu. Kudibana amaqela amancinane kwiindawo ezincinane. Ngenxa yeendawo ezininzi ezingenela kuzo iindibano, akusahanjwa kakhulu. Ezi kunye nezinye izinto ezitshintshiweyo zibangela ukuba abantu abaninzi bakwazi ukuphulaphula ucwangciso. Nyaka ngamnye kwiindibano zethu kubakho amaNgqina kaYehova angaphezu kwezigidi ezisixhenxe kunye neendwendwe. Akungethandi ukuba kunye nathi kwiindibano zethu? Fumana indibano ekufuphi kuwe.
Funda Okungakumbi
Kutheni AmaNgina KaYehova Esiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?


text:
1:1 UPawulos, umpostile kaYesu Kristu ngokuthanda kukaThixo, ubhalela abangcwele abase-Efese, abakholwayo kuKristu Yesu;
1:2 athi, Makube lubabalo kuni, noxolo oluvela kuThixo uBawo wethu, neNkosi yethu uYesu Kristu.
1:3 Makabongwe uThixo, uYise weNkosi yethu uYesu Kristu, lowo wasisikelelayo ngeentsikelelo zonke zoMoya kwezasemazulwini iindawo, sikuKristu;
1:4 njengokuba wathi, ngaphambi kokusekwa kwehlabathi, wasinyulela kuye, ukuba sibe ngcwele, singabi nasiphako phambi kwakhe;
1:5 othe ngokusithanda wasimisela ngenxa engaphambili, ukuba senziwe oonyana kuye ngokwakhe ngoYesu Kristu, ngokwenkolelo yokuthanda kwakhe,
1:6 ukuze kudunyiswe uzuko lobabalo lwakhe, awasibabala ngalo sikuye Othandiweyo;
1:7 esinayo sikuye inkululeko ngokuhlawulelwa ngegazi lakhe, ukuxolelwa ke kweziphoso zethu, ngokobutyebi bobabalo lwakhe;
1:8 awaluphuphumisela kuthi, lunabo bonke ubulumko nokuqonda;
1:9 esazisile imfihlelo yokuthanda kwakhe ngokwenkolelo yakhe, awayimisayo ngokwakhe,
1:10 ebhekise ekuhleleni aya kuhlela ngako, akuzaliseka amaxesha, ukuba azihlanganisele zonke izinto kuye uKristu, ezisemazulwini kwanezisemhlabeni;
1:11 ewe, kuye lo sithe sikuye sadla ilifa; simisiwe ngenxa engaphambili ngokwengqibo yozisebenzayo zonke ezo nto ngokwecebo lokuthanda kwakhe;
1:12 ukuze sibe ngabokudumisa uzuko lwakhe, thina aba sathi ngenxa engaphambili sathembela kuye uKristu;
1:13 enithe, nikuye nani, nakuliva ilizwi lenyaniso, iindaba ezi zilungileyo zokusindiswa kwenu-enithe, nakukholwa nokukholwa kuye, natywinwa naqiniselwa ngaye uMoya oyiNgcwele wedinga,
1:14 osisinyaniso selifa lethu, ukude kugqibelele ukukhululeka ngentlawulelo kwabo baziinqobo kuye, ukuba kudunyiswe uzuko lwakhe.
1:15 Ngenxa yoko nam, ndakuba ndikuvile okwenu ukukholwa yiNkosi uYesu, nokubathanda kwenu bonke abangcwele,
1:16 andiphezi ukubulela ngenxa yenu, ndinikhumbula emithandazweni yam,
1:17 ukuba uThixo weNkosi yethu uYesu Kristu, uYise wozuko, aninike umoya wobulumko wokunityhilela, nimazi kakuhle;
1:18 nikhanyiselwe amehlo engqondo, ukuze nilazi into eliyiyo ithemba lobizo lwakhe, nento obuyiyo ubutyebi bobuqaqawuli belifa lakhe phakathi kwabo abangcwele;
1:19 nento obuyiyo ubukhulu obuncamisileyo bamandla akhe abhekisele kuthi, thina bakholwayo, angokokusebenza kokuqinisela kokomelela kwakhe,
1:20 awakusebenza kuye uKristu, ekumvuseni kwakhe kwabafileyo; waza wamhlalisa ngasekunene kwakhe kwezasemazulwini iindawo,
1:21 ngaphezu kwalo lonke ulawulo, negunya, namandla, nobukhosi, nalo lonke igama elikhankanywayo, kungekhona kweli phakade lodwa, kunakwelo lizayo.
1:22 Waza izinto zonke wazithobela phantsi kweenyawo zakhe, wammisa ukuba abe yintloko phezu kweento zonke kulo ibandla,
1:23 lona lingumzimba wakhe, ukuzala ke oko kozizalisayo izinto zonke ngako konke.
2:1 Nani unidlise ubomi, nifile nje ziziphoso na zizono;
2:2 enanifudula nihamba kuzo ngokwesimo seli hlabathi, ngokomphathi wegunya lesibhakabhaka, womoya lo usebenzayo ngoku kubo abangevayo;
2:3 esasifudula nathi sonke sihleli phakathi kwabo ezinkanukweni zenyama yethu, sisenza ukuthanda kwenyama nokwengcinga, saye ngemvelo sikwangabantwana bengqumbo, njengabanye abo.
2:4 Ke uThixo, esisityebi nje ngenceba, uthe ngenxa yothando lwakhe olukhulu, awasithanda ngalo,
2:5 thina sifile nje ziziphoso, wasidlisa ubomi ndawonye noKristu (nisindiswe ngokubabalwa),
2:6 wasivusa naye, wasihlalisa naye kwezasemazulwini iindawo, sikuKristu Yesu;
2:7 ukuze ubutyebi obuncamisileyo bobabalo lwakhe abubonakalalise emaphakadeni azayo, ngokusenzela ububele ngoKristu Yesu.
2:8 Kuba nisindiswe ngokubabalwa nangalo ukholo; nako oko kungaphumi kuni, kusisipho sikaThixo;
2:9 akuphumi misebenzini, hleze kubekho bani uqhayisayo.
2:10 Kuba thina singumsebenzi wakhe, sidalelwe kuKristu Yesu, ukuze senze imisebenzi elungileyo, awayilungisayo uThixo ngenxa engaphambili, ukuze sihambe kuyo.
2:11 Ngoko ndithi, Khumbulani ukuba nina, enibe nifudule niziintlanga ngokwenyama, kusithiwa ningabangalukileyo, ngabo kuthiwa ngabolwaluko olwenziwe ngezandla enyameni:
2:12 okokuba ngelo xesha nibe ningenaKristu, ningazani nawo umzi wakwaSirayeli, ningabasemzini kuyo iminqophiso yalo idinga, ningenathemba, ningenaThixo ehlabathini.
2:13 Ke ngoku ngoKristu Yesu, nina, enibe nifudula nikude, nithe naba kufuphi ngalo igazi likaKristu.
2:14 Kuba nguye oluxolo lwethu, yena uthe izinto zombini wazenza zaba nye, waluchitha ke udonga lothango oluphakathi, ubumpi ke obo,
2:15 akuba ewubhangisile, esenyameni yakhe, umyalelo wemithetho esemimiselweni; ukuze abo babini abadalele kuye ngokwakhe, babe mntu mnye, mtsha, esenza ke uxolo;
2:16 nokuze abaxolelanise noThixo abo babini, babe mzimba mnye ngawo umnqamlezo, ebubulalele kuwo ubumpi obo.
2:17 Weza ke washumayela iindaba ezilungileyo zoxolo kuni abo bakude, nakwabakufuphi;
2:18 ngokuba kungaye ukungeniswa kwethu sobabini, siMoya mnye kuye uYise.
2:19 Ngoko ke anisengabasemzini nabaphambukeli; ningamakhaya kubo abangcwele, ningabendlu kaThixo,
2:20 nakhelwe phezu kwelitye lesiseko sabapostile nabaprofeti, inguYesu Kristu ngokwakhe ilitye lembombo;
2:21 esithi kuye sonke isakhiwo, sihlangene kakuhle, sikhule, sibe yitempile engcwele eNkosini;
2:22 enithi nani nakhelwe ndawonye kuye, ukuze nibe yindawo yokuhlala kaThixo ngaye uMoya.
3:1 Ngenxa yoko, mna Pawulos, mbanjwa kaKristu Yesu ngenxa yenu zintlanga
3:2 ukuba ke nikuvile ukugosisa kobabalo lukaThixo endanibabalelwa ngalo;
3:3 okokuba wandazisa imfihlelo leyo ngokotyhilelo, njengoko sendibhale kade ngokufutshane;
3:4 enothi ngoko, nakulesa, nibe nokuqiqa okwam ukuyiqonda imfihlelo kaKristu;
3:5 ababengathanga kuzimbi izizukulwana bayaziswe oonyana babantu, njengoko bayityhilelweyo ngoku abapostile bakhe abangcwele, nabaprofeti bakhe, ngaye uMoya;
3:6 eyokuba iintlanga ziziindlalifa nathi, zikwamzimba mnye nathi, zingamahlulelana nathi ngedinga lakhe, sikuye nje uKristu ngazo iindaba ezilungileyo,
3:7 endaba ngumlungiseleli wazo ngokwesipho sobabalo lukaThixo, endababalwa ngaso ngokokusebenza kwamandla akhe.
3:8 Mna lo, unguyena mncinanana kubo bonke abangcwele, ndababalwa ngolo lubabalo, lokuba ndishumayele phakathi kweentlanga iindaba ezilungileyo zobutyebi obungalandekiyo bukaKristu;
3:9 ndibakhanyisele bonke, bayibone into obuyiyo ubudlelane bemfihlelo ebifihliwe kwasemaphakadeni, ikuye uThixo owazidalayo zonke izinto ngoYesu Kristu;
3:10 ukuze ngoku oozilawuli noomagunya, abakwezasemazulwini iindawo, babaziswe ngalo ibandla ubulumko bukaThixo, obuziintlobo ezininzi,
3:11 ngokokwengqibo yakhe yasemaphakadeni, awayenzayo kuKristu Yesu, iNkosi yethu;
3:12 esinako sikuye ukungafihlisi kwethu, nokungeniswa kuye sikholosile, ngokukholwa kuye.
3:13 Kungoko ndicelayo ukuba ningethi amandla ziimbandezelo zam, ezingenxa yenu, zona ezi ziluzuko lwenu.
3:14 Ngenxa yoko ndiyawagoba amadolo am kuye uYise weNkosi yethu uYesu Kristu,
3:15 ebizwe ngaye yonke imizalwane esemazulwini nesemhlabeni,
3:16 ukuba aninike, ngokobutyebi bozuko lwakhe, ukomelezwa ngamandla ngaye uMoya wakhe, ngokusingisele emntwini ongaphakathi;
3:17 ukuba uKristu ahlale ngalo ukholo ezintliziyweni zenu, nendele nisekelwe eluthandweni,
3:18 ukuze nithi, ndawonye nabo bonke abangcwele, nibe nako kanye ukubuqiqa into obuyiyo ububanzi, nobude, nobunzulu, nokuphakama kwalo,
3:19 kwanokulwazi uthando lukaKristu oluncamise ukwazi; ukuze niye nizala ngako konke ukuzala kukaThixo.
3:20 Kuye ke onako ukwenza okungaphezu kweento zonke ngokugqithiseleyo kakhulu, ngaphezu kwesikucelayo nesinokukuqiqa, ngokokwamandla asebenzayo ngaphakathi kwethu,
3:21 kuye malubekho uzuko ebandleni elikuKristu Yesu, kuse kuzo zonke izizukulwana zalo iphakade lasemaphakadeni. Amen.
4:1 Ndiyanivuselela ngoko, mna mbanjwa waseNkosini, ukuba nihambe ngokulufaneleyo ubizo enabizwa ngalo,
4:2 ninako konke ukuthobeka kwentliziyo nobulali, ninokuzeka kade umsindo, ninyamezelana, nisenziwa luthando,
4:3 nikhuthalele ukubugcina ubunye boMoya ngentambo yoxolo.
4:4 Mnye umzimba, mnye noMoya, njengokuba nabizwayo nokubizwa, naba nathemba linye lobizo lwenu.
4:5 Inye iNkosi, lunye ukholo, lunye ubhaptizo,
4:6 mnye uThixo, uYise wabo bonke, ophezu kwabo bonke, okubo bonke, ophakathi kwenu nonke.
4:7 Ke elowo kuthi wababalwa ngokomlinganiso wokupha kukaKristu.
4:8 Kungoko athi, Enyuke waya enyangweni, wathimba intimbo, Wabapha izipho abantu.
4:9 Oko ke kuthi, wenyuka, kuyintoni na, kungekwakukuthi, wehla nokuhla kuqala, waya kwezona ziseza ntsi iindawo zomhlaba?
4:10 Owehlayo ikwangulowo wenyukayo, waya ngaphezu kwawo onke amazulu, ukuze azalise zonke izinto.
4:11 Waza kwayena wabapha abanye ukuba babe ngabapostile, abanye babe ngabaprofeti, abanye babe ngabashumayeli beendaba ezilungileyo, abanye babe ngabalusi nabafundisi,
4:12 ukuze abangcwele basulungekiselwe umsebenzi wolungiselelo, ukwakhiwa ke komzimba kaKristu;
4:13 side thina sonke sifike kubo ubunye benkolo, nobokumazi okuzeleyo uNyana kaThixo, ebudodeni obupheleleyo, emlinganisweni wobukhulu bokuzala kukaKristu;
4:14 ukuze singabi saba ziintsana, silatyuzwa, siphetshethwa ngumoya wonke wemfundiso, ngokunyanga kwabantu, ngobuqhetseba obusemaqhingeni olahlekiso;
4:15 sithi ke, sinyanisekile eluthandweni, sikhulele, ngeendawo zonke, kuye lo uyintloko, uKristu;
4:16 ekuphuma kuye ukuthi, umzimba wonke uhlangane kakuhle, ubandakanywe ngako konke ukuxhomekelelana kwamalungu okuluncedo, okusebenza ngomlinganiso weendawo zonke ngazinye, ukhulise umzimba, use ekuzakheni ngothando.
4:17 Ke ngoko, oku ndiyakuthetha ndikungqine ndiseNkosini, ukuthi, maningabi sahamba njengoko zihamba ngako nezinye iintlanga, ngamampunge engqiqo yazo,
4:18 zenziwe mnyama iingqondo, zingazani nobomi bukaThixo ngenxa yokungazi okukuzo, ngenxa yokuqaqadeka kwentliziyo yazo;
4:19 abathe bona, bengasaziva, bazinikela eburheletyweni, ukuze basebenze ukungcola konke, bebawa.
4:20 Ke nina animfundanga ngokunjalo uKristu,
4:21 ukuba kambe ningaba nimvile, nafundiswa nikuye, njengoko inyaniso ikuye uYesu;
4:22 yokuba nithi ngakwihambo yangaphambili nimlahle umntu omdala, owonakaliswayo ngokokweenkanuko zokulukuhla;
4:23 nihlaziywe ke kuwo umoya wengqiqo yenu,
4:24 nimambathe umntu omtsha, othe ngokukaThixo wadalelwa ebulungiseni, nasebungcweleni benyaniso.
4:25 Kungoko ke ndithi, lahlani ubuxoki, thethani inyaniso elowo nommelwane wakhe; ngokuba singamalungu, omnye elelomnye.
4:26 Qumbani, ningoni; ilanga malingade litshone nicaphukile;
4:27 kananjalo musani ukumkhwelela indawo uMtyholi lo.
4:28 Lowo ubayo makangabi seba; kanye ke makabulaleke esebenza okulungileyo ngezandla zakhe, ukuze abe nako ukwabela osweleyo.
4:29 Makungaphumi nanye intetho ebolileyo emlonyeni wenu; mayibe yesukuba ilungele ukuxuma oko kuluncedo, ukuze ibabale abevayo.
4:30 Kanjalo musani ukumenza buhlungu uMoya oyiNgcwele kaThixo, enathi kuye natywinwa, naqiniselelwa imini yentlawulelo.
4:31 Mabukhweleliswe kuni bonke ubukrakra, nomsindo, nengqumbo, nengcolo, nonyeliso, ndawonye nolunya lonke.
4:32 Ke nina yibani nobubele omnye komnye, nibe nemfesane kakhulu, nixolelane, njengokuba naye uThixo wanixolelayo ekuKristu.
5:1 Ngoko yibani ngabaxelisa uThixo, ngokwabantwana abaziintanda;
5:2 nihambe eluthandweni, kwanjengokuba naye uKristu wasithandayo, wazinikela ngenxa yethu, ukuba abe ngumnikelo nedini kuye uThixo, ukuba abe livumba elimnandi.
5:3 Ke umbulo, nako konke ukungcola, nokubawa, makungakhe kukhankanywe phakathi kwenu, njengoko kubafaneleyo abangcwele;
5:4 kwanamanyala, nentetho yobuyatha, nobuhiba, izinto ezo ezingafanelekileyo. Makube kokukhona ninemibulelo.
5:5 Kuba oku nikwazi, ukuba wonke umenzi wombulo, nomntu ongcolileyo, nolibawa, engumkhonzi wezithixo, akanalifa ebukumkanini bukaKristu noThixo.
5:6 Makungabikho namnye unilukuhlayo ngamazwi alambathayo; kuba iza ngenxa yezo zinto ingqumbo kaThixo phezu kwabangevayo.
5:7 Ngoko musani ukuba ngamahlulelana nabo.
5:8 Kuba nina naye nifudula nibubumnyama, ke ngoku nikukukhanya, niseNkosini nje; hambani ke ngokwabantwana bokukhanya.
5:9 Kuba sona isiqhamo soMoya sikuko konke ukulunga, nobulungisa, nenyaniso;
5:10 nicikida ukuba yintoni na ekholekileyo kakuhle kwiNkosi.
5:11 Kanjalo musani ukuba nabudlelane ngemisebenzi yobumnyama engenasiqhamo; makube kukhona niyohlwayayo.
5:12 Kuba izinto ezenziwa ngabo emfihlekweni kulihlazo nokuzithetha.
5:13 Ke zonke ezi zinto, zakohlwaywa, ziyabonakalaliswa kukukhanya; kuba konke okubonakalaliswayo kukukhanya.
5:14 Kungoko athi, Vuka wena uleleyo, uvuke kwabafileyo; uKristu wokukhanyisela.
5:15 Khangelani ngoko, ukuba ningathini na, ukuze kucokiseke ukuhamba kwenu; ningabi njengabaswele ubulumko, yibani njengezilumko;
5:16 nizongela ixesha eli, ngokuba le mihla ayindawo.
5:17 Ngenxa yoko musani ukuba ziintsweli-kuqonda; yibani ngabakuqondayo into okuyiyo ukuthanda kweNkosi.
5:18 Kanjalo musani ukunxila yiwayini, ekukhoyo kuloo nto ukuzibhubhisa; manizaliswe nguMoya;
5:19 nithetha omnye nomnye ngeendumiso, neengoma, nezango ezizezomoya, nivuma, nibetha uhadi entliziyweni yenu kuyo iNkosi,
5:20 nimana nibulela ngenxa yeento zonke, egameni leNkosi yethu uYesu Kristu, kuye uThixo uYise;
5:21 nilulamelana ngokoyika uThixo.
5:22 Nina bafazi, walulameleni awenu amadoda, ngokokululamela iNkosi;
5:23 ngokuba indoda le iyintloko yomfazi, njengokuba naye uKristu eyintloko yebandla, eli; waye yena ngokwakhe enguMsindisi wawo umzimba.
5:24 Ke, kwanjengokuba ibandla eli limlulamela uKristu, mabathi ngokunjalo nabafazi bawalulamele awabo amadoda ezintweni zonke.
5:25 Nina madoda, bathandeni abafazi benu, njengokuba naye uKristu walithandayo ibandla, wazinikela ngenxa yalo;
5:26 ukuze alingcwalise, elihlambulule ngokuhlamba kwamanzi ngelizwi;
5:27 ukuze alimise phambi kwakhe linobuqaqawuli, lilibandla elingenabala, elingenamibimbi nanye into enjalo, ukuze libe ngcwele, lingabi nasiphako.
5:28 Ngoko amelwe amadoda ukubathanda abawo abafazi, njengokuba beyimizimba yawo. Lowo umthandayo umkakhe, uyazithanda;
5:29 kuba akukho namnye wakha wayithiya eyakhe inyama; usuka ayondle, ayigcine, njengokuba nayo iNkosi ilenjenjalo ibandla.
5:30 Ngokuba singamalungu omzimba wayo, singabenyama yayo, singabamathambo ayo.
5:31 Ngenxa yoko ke, umntu womshiya uyise nonina, anamathele kuye umkakhe, baze abo babini babe nyama-nye.
5:32 Loo mfihlelo inkulu; ke mna ndithetha ndisingisele kuKristu, ndisingisele nakulo ibandla.
5:33 Kodwa ke manithi nani ngabanye, elowo amthande umkakhe, njengoko azithanda ngako; umfazi ke makayoyike indoda.
6:1 Nina bantwana, baveni abazali benu ngokwabaseNkosini; kuba oko kububulungisa.
6:2 Beka uyihlo nonyoko; wona lowo ngumthetho wokuqala onedinga;
6:3 ukuze kulunge kuwe, ube nexesha elide emhlabeni.
6:4 Nani boyise, musani ukubacaphukisa abantwana benu; bondleleni ekuqeqesheni nasekululekeni kweNkosi.
6:5 Nina bakhonzi, baveni abaziinkosi zenu ngokwenyama, ninokuzoyikela nokugubha, ningenakumbi ezintliziyweni zenu, ninge niva uKristu ngokwakhe.
6:6 Ukukhonza kwenu makungabi ngokweliso, ngathi nithomalalisa abantu; makube ngokwabakhonzi bakaKristu, nikwenza ukuthanda kukaThixo ngokwasemphefumlweni,
6:7 nikhonza ngentumekelelo, kukuyo iNkosi, kungekubo abantu;
6:8 nisazi nje ukuba into esukuba ilungile, athe ulowo wayenza, uya kwamkeliswa kwayona yiNkosi, nokuba uNonzi nokuba ungokhululekileyo.
6:9 Nani baziinkosi zabo, yenzani kwaezo zinto kubo, nikuyeke ukusongela; nisazi nje ukuba kwaeyabo neyenu iNkosi isemazulwini, nokuba akukho kukhetha buso kuyo.
6:10 Elokugqiba, bazalwana bam, ndithi, Yomelelani eNkosini, nasekuqineni kokomelela kwayo.
6:11 Xhobani sonke isikrweqe sikaThixo, ukuze nibe nako ukumisa nibuchase ubuqhinga boMtyholi.
6:12 Ngokuba umzamo wethu asingowokuzamana negazi nenyama; ngowokuzamana nazo izilawuli, nawo amagunya, nazo iziphatha-hlabathi zobumnyama balo eli phakade, nayo imikhosi yomoya abakhohlakeleyo kwezasezulwini iindawo.
6:13 Ngenxa yoko, qubulani sonke isikrweqe sikaThixo; ukuze nibe nako ukuchasa ngomhla ombi, nithi nikufezile konke, nime nimi.
6:14 Misani ke ngoko, nibhinqe inyaniso esinqeni senu, ninxibe isigcina-sifuba sobulungisa,
6:15 nibophe ezinyaweni zenu ulungiselelo lweendaba ezilungileyo zoxolo.
6:16 Ngaphezu kwezo zinto zonke, qubulani ikhaka lokholo, lona nothi ngalo nibe nako ukuzicima zonke iintolo ezinomlilo zakhe ongendawo.
6:17 Yamkelani isigcina-ntloko sosindiso, nalo ikrele loMoya, elililizwi likaThixo;
6:18 ngako konke ukuthandaza nokukhunga, nithandaza amaxesha onke nikuye uMoya; niyiphaphamele loo nto ngako konke ukuzingisa nokukhunga, ngenxa yabo bonke abangcwele;
6:19 nangenxa yam, ukuba ndiphiwe ilizwi ekuwuvuleni umlomo wam, ndize ndazise ngokungafihlisiyo imfihlelo yeendaba ezi zilungileyo,
6:20 ekungenxa yazo endisisigidimi esisezintanjeni; ukuze ndingafihlisi ukuthetha kuzo, njengoko ndimelwe kukuthetha ngako.
6:21 Ke kaloku, ukuze nani nikwazi okukokwam, ukuba ndinjani na, wonazisa konke uTikiko, umzalwana oyintanda, umlungiseleli othembekileyo ngokwaseNkosini;
6:22 endimthume le nto kuni, ukuze nizazi iindaba zethu, nokuze azithuthuzele iintliziyo zenu.
6:23 Makube luxolo kubo abazalwana, nothando, ndawonye nokholo oluvela kuThixo uYise, neNkosi yethu uYesu Kristu.
6:24 Ubabalo malube nabo bonke abayithandayo iNkosi yethu uYesu Kristu ngokungenakonakala. Amen.


text:
Kwi-Windows
Ukuba ufudukela kwilizwe okanye ingingqi eyahlukileyo, tsintsha isetingi yengingqi yakho ukuqhubeka uthenga kwiVenkile. Qaphela: Iimveliso ezininzi ezithengwe kwiVenkile yeWindows kwenye ingingqi eziyi kusebenza kwenye. Ezi ziquka i-Xbox Live Gold ne-Groove Music Pass, usetyenziso, imidlalo, umculo, iimuvi, nemiboniso ye-TV.
Ukuze utshintshe ingingqi yakho kwi-Windows, kwibhokisi yokhangelo, ngenisa Ingingqi, emva koko ukhethe Tshintsha ilizwe okanye ingingqi yakho.
Ngaphantsi Ilizwe okanye ingingqi, khetha ingingqi yakho entsha.
Ungabuyela kwingingqi yakho yokuqala nanini na.
Kwiwebhusayithi yeVenkile
Ukuba ufudukela kwilizwe okanye ingingqi eyahlukileyo, tsintsha isetingi yengingqi yakho ukuqhubeka uthenga kwiVenkile. Qaphela: Iimveliso ezininzi ezithengwe kwiVenkile yeWindows kwenye ingingqi eziyi kusebenza kwenye. Ezi ziquka i-Xbox Live Gold ne-Groove Music Pass, usetyenziso, imidlalo, umculo, iimuvi, nemiboniso ye-TV.
Ilayitile Ivenkile yeWindows, skrola ukwehla ukuya ezantsi kwefutha.
Khetha ilinki yolwimi uze ukhethe ulwimi olutsha – umdibaniso wengingqi.
Ungabuyela kwingingqi yakho yokuqala nanini na.
Iakhawunti ye-Xbox Live
Nantsi indlela yokutshintsha ingingqi yeakhawunti yakho ye-Xbox Live.
Sayina ungene kwi-Xbox Live Ikhasi lokufuduka kweakhawunti.
Khetha Okulandelayo, emva koko ingingqi, emva koko Ndiyamkela.


text:
UBUTYEBI OBUPHUMA ELIZWINI LIKATHIXO | INDUMISO 135-141
Senziwe Ngokungummangaliso
UDavide wacingisisa kakhulu ngeempawu zikaThixo ezibonakala kwindalo Yakhe. Zange oyike ukuphila ubomi bakhe bonke ekhonza uYehova.
UDavide wacingisisa kakhulu ngendalo, waza wagqiba ekubeni amdumise uYehova:
“Ndiya kukubonga ngenxa yokuba ngendlela eyoyikekayo ndenziwe ngokumangalisayo”
“Amathambo am ayengafihlakalanga kuwe ukwenziwa kwam emfihlekweni, xa ndalukwayo kwezona nxalenye zisezantsi zomhlaba”
“Amehlo akho andibona ndiseyimbumba, yaye zonke iinxalenye zam zazibhalwe phantsi encwadini yakho”


text:
Thuthuzeleka—Uthuthuzele Abanye
Ngenxa yokungafezeki, sonke sikhe sigule, ibe abanye bade bagulele ukufa. Yintoni enokusinceda singaphelelwa lithemba xa sikule meko?
Enye into enokusinceda yintuthuzelo esiyifumana entsatsheni, kubahlobo, nakubazalwana bethu.
Amazwi obubele nothando lomhlobo, anokufana namafutha asiphilisayo aze asihlaziye. (IMize. 16:24; 18:24; 25:11) Kodwa amaKristu okwenene akaxhalabeli nje ukuthuthuzelwa. Azabalazela ‘ukuthuthuzela abo bakulo naluphi na uhlobo lwembandezelo ngayo intuthuzelo athuthuzelwa ngayo nawo nguThixo.’ (2 Kor. 1:4; Luk. 6:31) UAntonio, umveleli wesithili eMexico, wakubona kuye oku.
Xa kwafunyaniswa ukuba unohlobo oluthile lomhlaza ekuthiwa yilymphoma, waba buhlungu gqitha. Kodwa wazama ukuyilawula indlela avakalelwa ngayo. Njani? Wayedla ngokuzikhumbuza iingoma zoBukumkani aze azicule ukuze eve amazwi azo, emva koko acamngce ngawo. Wathuthuzelwa gqitha nakukuthandaza nokufunda iBhayibhile ngokuvakalayo.
Kodwa, uAntonio uyaqonda ukuba enye yezinto ezamnceda gqitha ngabazalwana bakhe. Uthi: “Sinomkam sasisithi xa kunzima sicele isalamane sethu esingumdala webandla ukuba size kuthandaza nathi. Oku kwakusithuthuzela size sizole.” Wongeza athi: “Enyanisweni ngenxa yokuncedwa yintsapho nokuxhaswa ngabazalwana sakwazi ukoyisa intlungu esikuyo ngexesha nje elingephi.” Unombulelo ongazenzisiyo ngokuba nabahlobo abanothando nenkathalo ngolo hlobo!
Olunye uncedo silufumana kumoya oyingcwele esawuthenjiswayo. Umpostile uPetros wathi umoya oyingcwele kaThixo ‘sisipho sesisa.’ (IZe. 2:38) Oko kwenzeka ngokwenene xa kwathanjiswa inkitha ngePentekoste yowama-33 C.E. Nakuba uPetros wayethetha ngabathanjiswa, umoya oyingcwele siyawufumana nathi. Esi sipho asipheli, ngoko simele sihlale sisicela?—Isa. 40:28-31.
YIBA NOMDLA WOKWENENE KWABABANDEZELEKILEYO
Umpostile uPawulos wanyamezela ubunzima obungathethekiyo, ejamelana nokufa maxa wambi. (2 Kor. 1:8-10) Sekunjalo, uPawulos akazange akoyike ukufa. Wathuthuzelwa kukwazi ukuba uThixo uyamxhasa. Wathi: “Makabongwe uThixo noYise weNkosi yethu uYesu Kristu, uYise onenceba noThixo wentuthuzelo yonke, osithuthuzelayo kuyo yonke imbandezelo yethu.” (2 Kor. 1:3, 4) UPawulos akazange avumele iingxaki anazo zimongamele. Kunoko, iimvavanyo awazinyamezelayo zamnceda waba novelwano kwabanye, watsho wakwazi ukuthuthuzela abanye.
Ukuphila kwakhe, uAntonio wabuyela kumsebenzi wokuhambahamba. Wayekade enomdla kwimpilo-ntle yabazalwana bakhe, kodwa emva koko yena nomfazi wakhe benza umgudu okhethekileyo betyelela baze bakhuthaze abagulayo. Ngokomzekelo, emva kokutyelela omnye umKristu owayegula kakhulu, uAntonio wafumanisa ukuba lo mzalwana wayengafuni kuya kwiintlanganiso. UAntonio uthi: “Wayengenziwa kukungathandi uYehova okanye abazalwana, kodwa ngenxa yokugula wayevakalelwa kukuba akusekho yakhe.”
Into awayenzayo uAntonio ukuze amkhuthaze wacela lo mzalwana ugulayo ukuba athandaze kwenye yeembutho ababeza kubanayo. Nakuba wayeziva engafaneleki, wavuma. UAntonio uthi: “Watsho ngomthandazo ochukumisayo, kangangokuba emva kwawo, waba ngomnye umntu. Waziva ethandwa kwakhona.”
Yinyaniso ukuba, sonke sikhe sibandazeleke ngandlel’ ithile enoba kukancinane okanye kakhulu. Kodwa njengokuba uPawulos watshoyo, oku kunokusinceda sikwazi ukuthuthuzela abanye abasentlungwini. Simele sibe novelwano xa abazalwana bethu bebandezeleka size sixelise uThixo wethu, uYehova, ngokuba ngumthombo wentuthuzelo kubo.


text:
Isahluko Seshumi
Izidalwa Zomoya—Indlela Ezisichaphazela Ngayo
Ngaba iingelosi ziyabanceda abantu?
Oomoya abangendawo baluchaphazele njani uluntu?
Ngaba sifanele siboyike oomoya abangendawo?
1. Kutheni sifanele sifune ukufunda ngeengelosi?
UKWAZI umntu kudla ngokuquka ukufunda okuthile ngentsapho yakhe. Ngokufanayo, ukwazi uYehova uThixo kuquka ukwazi ngakumbi ngentsapho yakhe yeengelosi. IBhayibhile izibiza iingelosi ngokuba ‘ngoonyana bakaThixo.’ (Yobhi 38:7) Ngoko, yiyiphi indima ezinayo ekuphunyezweni kwenjongo kaThixo? Ngaba kukho okuthile eziye zakufeza kwimbali yoluntu? Ngaba iingelosi ziyabuchaphazela ubomi bakho? Ukuba kunjalo, zibuchaphazela njani?
2. Zazivela phi iingelosi, yaye zininzi kangakanani?
2 IBhayibhile ithetha kakhulu ngeengelosi. Makhe sihlolisise ezinye zeendinyana zayo ukuze sifunde ngakumbi ngeengelosi. Zazivela phi iingelosi? EyabaseKolose 1:16 ithi: “Zadalwa ngaye [uYesu Kristu] zonke ezinye izinto emazulwini nasemhlabeni.” Ngoko, zonke izidalwa zomoya ezibizwa ngokuba ziingelosi zadalwa nguYehova uThixo esebenzisa uNyana wakhe wamazibulo. Zininzi kangakanani iingelosi? IBhayibhile ibonisa ukuba kwadalwa amakhulu ezigidi zeengelosi, yaye zonke zinamandla.—INdumiso 103:20; ISityhilelo 5:11. *
3. Usixelela ntoni uYobhi 38:4-7 ngeengelosi?
3 ILizwi likaThixo iBhayibhile lisixelela ukuba ekusekweni komhlaba, “bonke oonyana bakaThixo bakhwaza bencoma.” (Yobhi 38:4-7) Ngoko iingelosi zazikho kwakudala ngaphambi kokudalwa kwabantu, kwanangaphambi kokudalwa komhlaba. Kwakhona le ngxelo yeBhayibhile ibonisa ukuba iingelosi zineemvakalelo, kuba ithi ‘zamemelela kunye ngovuyo.’ Phawula ukuba “bonke oonyana bakaThixo” bavuya kunye. Ngelo xesha, zonke iingelosi zaziyinxalenye yentsapho emanyeneyo ekhonza uYehova uThixo.
UKUXHASWA NOKUKHUSELWA ZIINGELOSI
4. IBhayibhile ibonisa njani ukuba iingelosi ezithembekileyo zinomdla ebantwini?
4 Ukususela ekuboneni kwazo ukudalwa kwabantu bokuqala, izidalwa zomoya ezithembekileyo ziye zabonisa umdla wokwenene ekwandeni kwentsapho yabantu nasekuzalisekeni kwenjongo kaThixo. (IMizekeliso 8:30, 31; 1 Petros 1:11, 12) Noko ke, ekuhambeni kwexesha iingelosi ziye zabona inkoliso yentsapho yabantu iyeka ukukhonza uMdali wayo onothando. Ngokungathandabuzekiyo oku kwazenza buhlungu gqitha iingelosi ezithembekileyo. Kodwa xa kukho nokuba ngumntu nje omnye obuyela kuYehova, “kubakho uvuyo phakathi kweengelosi.” (Luka 15:10) Ekubeni iingelosi zibakhathalele ngokunzulu ngaloo ndlela abo bakhonza uThixo, ayimangalisi ke ngoko into yokuba uYehova eye wazisebenzisa kaninzi ekomelezeni nasekukhuseleni abakhonzi bakhe abathembekileyo emhlabeni. (Hebhere 1:7, 14) Khawuqwalasele imizekelo nje embalwa.
5. Yiyiphi imizekelo yokuxhaswa ziingelosi ekhoyo eBhayibhileni?
5 Iingelosi ezimbini zanceda uLote olilungisa neentombi zakhe ukuba basinde ekutshatyalalisweni kwezixeko ezingendawo iSodom neGomora ngokuthi zibakhuphele ngaphandle kwazo. (Genesis 19:15, 16) Kumakhulu eminyaka emva koko, umprofeti uDaniyeli waphoswa emhadini weengonyama, kodwa wasinda waza wathi: “UThixo wam uthumele ingelosi yakhe, yayivala imilomo yeengonyama.” (Daniyeli 6:22) Ngenkulungwane yokuqala yeXesha Eliqhelekileyo, enye ingelosi yakhulula umpostile uPetros entolongweni. (IZenzo 12:6-11) Ngaphezu koko, iingelosi zomeleza uYesu ekuqaliseni kobulungiseleli bakhe basemhlabeni. (Marko 1:13) Kwakhona, ngaphambi nje kokufa kukaYesu, kwafika ingelosi kuye “yamomeleza.” (Luka 22:43) Kumele ukuba kwamkhuthaza gqitha uYesu oko ebudeni baloo maxesha awayebaluleke gqitha ebomini bakhe!
6. (a) Iingelosi zibakhusela njani abantu bakaThixo namhlanje? (b) Yiyiphi imibuzo esiza kuyihlolisisa?
6 Namhlanje iingelosi azisabonakali ngokoqobo kubantu bakaThixo abasemhlabeni. Nangona zingabonakali ebantwini, iingelosi zikaThixo ezinamandla zisabakhusela abantu bakhe, ingakumbi kuyo nantoni na enokubenzakalisa ngokomoya. IBhayibhile ithi: “Ingelosi kaYehova imisa inkampu macala onke kwabo bamoyikayo, ize ibahlangule.” (INdumiso 34:7) Kutheni emele asikhuthaze gqitha nje loo mazwi? Kungenxa yokuba kukho izidalwa zomoya ezingendawo eziyingozi ezifuna ukusitshabalalisa! Zingoobani? Zivela phi? Zizama njani ukusenzakalisa? Ukuze sifumane iimpendulo, makhe sihlolisise ngokufutshane oko kwenzekayo ekuqaleni kwembali yoluntu.
IZIDALWA ZOMOYA EZIZIINTSHABA ZETHU
7. Uye waphumelela ngomkhamo ongakanani uSathana ekutyekiseni abantu kuThixo?
7 Njengoko sifundile kwiSahluko 3 sale ncwadi, enye ingelosi yaba nomnqweno wokulawula abanye yaza yavukela uThixo. Kamva le ngelosi yabizwa ngokuba nguSathana uMtyholi. (ISityhilelo 12:9) Ebudeni beenkulungwane ezili-16 emva kokuba ekhohlise uEva, uSathana waphumelela ekutyekiseni phantse bonke abantu kuThixo, ngaphandle kwabambalwa abathembekileyo abanjengoAbheli, uEnoki noNowa.—Hebhere 11:4, 5, 7.
8. (a) Kwenzeka njani ukuba ezinye iingelosi zibe ziidemon? (b) Yintoni ekwafuneka ziyenzile iidemon ukuze zisinde kuMkhukula wexesha likaNowa?
8 Ngexesha likaNowa, kwabakho nezinye iingelosi ezavukela uYehova. Zayishiya intsapho kaThixo yasezulwini, zeza emhlabeni, zazambathisa imizimba yenyama. Ngoba? IGenesis 6:2 ithi: “Baziphawula ke oonyana boThixo oyinyaniso iintombi zabantu, ukuba zintle ngenkangeleko; baza bazithabathela abafazi kuzo zonke abazikhethayo.” Ngenxa yoko kwanda ubungendawo ebantwini, kodwa uYehova uThixo akazange akuvumele oko kuqhubeke ithuba elide. Wazisa umkhukula womhlaba wonke owatshabalalisa bonke abantu abangendawo, kwasinda kuphela abakhonzi bakhe abathembekileyo. (Genesis 7:17, 23) Ngoko iingelosi ezavukelayo, ezibizwa ngokuba ziidemon, zanyanzeleka ukuba ziyishiye imizimba yazo yenyama zize zibuyele ezulwini njengezidalwa zomoya. Zazixhasa uMtyholi, owaba ‘ngumlawuli weedemon.’—Mateyu 9:34.
9. (a) Kwenzeka ntoni kwiidemon xa zabuyela ezulwini? (b) Yintoni esiza kuyihlolisisa ngokuphathelele iidemon?
9 Xa ezo ngelosi zingathobeliyo zabuyela ezulwini, azivunyelwanga ukuba zibe yinxalenye yentsapho yasezulwini, njengomlawuli wazo uSathana. (2 Petros 2:4) Nangona ngoku zingasakwazi ukuzambathisa imizimba yenyama, zisenempembelelo embi kakhulu ebantwini. Enyanisweni, encediswa zezi demon, uSathana “ulahlekisa umhlaba omiweyo uphela.” (ISityhilelo 12:9; 1 Yohane 5:19) Njani? Ngokuyintloko, iidemon zisebenzisa iindlela zokulahlekisa abantu. (2 Korinte 2:11) Makhe sihlolisise ezinye zezi ndlela.
INDLELA EZILAHLEKISA NGAYO IIDEMON
10. Kuyintoni ukusebenzelana nemimoya?
10 Ekulahlekiseni kwazo abantu, iidemon zisebenzisa ukusebenzelana nemimoya. Ukusebenzelana nemimoya kukuqhagamshelana ngokungqalileyo needemon, okanye ukuqhagamshelana nazo ngoncedo lukasiyazi. IBhayibhile iyakugatya ukusebenzelana nemimoya, yaye isilumkisa ukuba singasondeli kuyo nantoni na enxulumene nako. (Galati 5:19-21) Indlela iidemon ezikusebenzisa ngayo ukusebenzelana nemimoya iyafana nendlela umlobi asisebenzisa ngayo isithiyelo. Umlobi usebenzisa izithiyelo ezahlukeneyo ekubambiseni iintlobo ezahlukeneyo zeentlanzi. Ngokufanayo, oomoya abangendawo basebenzisa iintlobo ezahlukeneyo zokusebenzelana nemimoya ekuphembeleleni zonke iindidi zabantu.
11. Kuyintoni ukuvumisa, yaye kutheni simele sikuphephe?
11 Olunye uhlobo lwesithiyelo esisetyenziswa ziidemon kukuvumisa. Kuyintoni ukuvumisa? Kuyindlela yokuzama ukufumana ulwazi ngekamva okanye into ethile engaziwayo. Ezinye iintlobo zokuvumisa zibandakanya ukuvumisa ngeenkwenkwezi, ukusebenzisa amathambo, ukuvumisa ngokusebenzisa ibhola yeglasi, ukuchaza ikamva lomntu ngokujonga imigca esesandleni sakhe, ukuhlaba izihlabo, nokukholelwa emaphupheni. Nangona abantu abaninzi becinga ukuba ukuvumisa kuyinto nje engenabungozi, iBhayibhile ibonisa ukuba abaxeli-thamsanqa basebenzelana noomoya abangendawo. Ngokomzekelo, iZenzo 16:16-18 zikhankanya “idemon yokuvumisa” eyayisenza intombazana ethile ikwazi ukuqhelisela “ubugcisa bokuxela izinto kwangaphambili.” Kodwa baphela obo bugcisa yakuba idemon ikhutshiwe kuyo.
12. Kutheni kuyingozi ukuzama ukunxibelelana nabafileyo?
12 Enye indlela iidemon ezilahlekisa ngayo abantu kungokubakhuthaza ukuba babuzise kwabafileyo. Abantu abasentlungwini yokufelwa ngumntu abamthandayo badla ngokukhohliswa ziingcamango eziphosakeleyo eziphathelele abo bafileyo. Usiyazi usenokubanika inkcazelo ekhethekileyo okanye usenokuthetha ngelizwi elifana nelaloo mntu ufileyo. Ngenxa yoko, abantu abaninzi bakholelwa ukuba abafileyo bayaphila, yaye ukuqhagamshelana nabo kuya kubanceda abo baphilayo ukuba bakwazi ukunyamezela intlungu abanayo. Kodwa nayiphi na “intuthuzelo” elolo hlobo yeyobuxoki yaye iyingozi. Ngoba? Kuba iidemon zinako ukulinganisa ilizwi lomntu ofileyo zize zinike usiyazi inkcazelo ethile ngaye. (1 Samuweli 28:3-19) Ngaphezu koko, njengoko sifundile kwiSahluko 6, abafileyo abasekho. (INdumiso 115:17) Ngoko nabani na “obuzisa kwabafileyo” ulahlekiswe ngoomoya abangendawo yaye wenza ngokuchasene nokuthanda kukaThixo. (Duteronomi 18:10, 11; Isaya 8:19) Ngoko ke, sigatye ngokupheleleyo esi sithiyelo siyingozi sisetyenziswa ziidemon.
13. Abaninzi ababekhe bazoyika iidemon baye bakwazi ukwenza ntoni?
13 Oomoya abangendawo abaneli nje ngokulahlekisa abantu, kodwa kwakhona bayaboyikisa. USathana needemon zakhe bayazi ukuba basalelwe ‘lixesha elifutshane’ ngaphambi kokupheliswa kwamandla abo, yaye ngoku bakhohlakele ngakumbi kunangaphambili. (ISityhilelo 12:12, 17) Nakuba kunjalo, amawaka abantu ababekade bengcungcuthekiswa kukoyika aba moya bangendawo, baye bakwazi ukwahlukana nabo. Bakwenze njani oku? Yintoni anokuyenza umntu kwanokuba sele ebandakanyeke ekusebenzelaneni nemimoya?
INDLELA ESINOKUMELANA NGAYO NOOMOYA ABANGENDAWO
14. Njengoko enzayo amaKristu enkulungwane yokuqala ase-Efese, thina sinokwahlukana njani noomoya abangendawo?
14 IBhayibhile isichazela indlela esinokumelana ngayo noomoya abangendawo kwanendlela esinokwahlukana ngayo nabo. Cinga nje ngomzekelo wamaKristu enkulungwane yokuqala awayehlala kwisixeko sase-Efese. Amanye awo ayesebenzelana nemimoya ngaphambi kokuba abe ngamaKristu. Xa agqiba kwelokuba ahlukane nokusebenzelana nemimoya, enza ntoni? IBhayibhile ithi: “Abaliqela noko kwabo babeqhelisela ubugcisa bomlingo bazizisa ndawonye iincwadi zabo baza bazitshisa phambi kwakhe wonk’ ubani.” (IZenzo 19:19) Ngokutshabalalisa kwawo iincwadi zemilingo, loo maKristu abamisela umzekelo wento abamele bayenze abo bafuna ukumelana noomoya abangendawo namhlanje. Abantu abafuna ukukhonza uYehova bamele bahlukane nayo nantoni na enento yokwenza nokusebenzelana nemimoya. Oku kuquka iincwadi, amaphephancwadi, imifanekiso eshukumayo okanye exhonywayo, kwanomculo okhuthaza ukusebenzelana nemimoya. Kukwaquka namakhubalo okanye ezinye izinto ezinxitywa ngenjongo yokuzikhusela koomoya abangendawo.—1 Korinte 10:21.
15. Yintoni esimele siyenze ukuze simelane nemikhosi yoomoya abangendawo?
15 Kwiminyaka eliqela emva kokuba amaKristu ase-Efese ezitshabalalisile iincwadi zawo ezithetha ngemilingo, umpostile uPawulos wabhala wathi: “Sizamazamana . . . nemikhosi yoomoya abangendawo.” (Efese 6:12) Iidemon azizange zinikezele. Zaqhubeka zizama ukuwoyisa loo maKristu. Ngoko yintoni enye awayefanele ayenze? UPawulos wathi kuwo: “Ngaphezu kwezinto zonke, thabathani ikhaka elikhulu lokholo, enothi ngalo nikwazi ukucima yonke imijukujelwa evuthayo yalowo ungendawo [uSathana].” (Efese 6:16) Okukhona lisomelela ngakumbi ikhaka lethu lokholo, kokukhona siya kumelana ngokuqinileyo nemikhosi yoomoya abangendawo.—Mateyu 17:20.
16. Sinokulomeleza njani ukholo lwethu?
16 Ngoko sinokulomeleza njani ukholo lwethu? Ngokufundisisa iBhayibhile. Ukomelela kodonga kuxhomekeke ekuqineni kwesiseko salo. Ngokufanayo, ukomelela kokholo lwethu kuxhomekeke ekuqineni kwesiseko salo, esilulwazi oluchanileyo lweLizwi likaThixo, iBhayibhile. Ukuba siyifundisisa yonke imihla iBhayibhile, ukholo lwethu luya komelela. Njengodonga olomeleleyo, ukholo olunjalo luya kusikhusela kwimpembelelo yoomoya abangendawo.—1 Yohane 5:5.
17. Liliphi inyathelo esimele silithabathe ukuze sikwazi ukumelana noomoya abangendawo?
17 Liliphi elinye inyathelo ekwafuneka elithabathile loo maKristu ase-Efese? Ayefuna ukhuseleko olungakumbi kuba ayephila kwisixeko esasizaliswe yimpembelelo yeedemon. Ngoko uPawulos wathi kuwo: ‘Ngazo zonke izihlandlo qhubekani nithandaza yaye nikhunga nikuwo umoya.’ (Efese 6:18) Ekubeni nathi siphila kwihlabathi elizaliswe yimpembelelo yeedemon, kubalulekile ukuba sithandaze ngokunyanisekileyo kuYehova simcele ukuba asikhusele kwaba moya bangendawo. Sifanele sisebenzise igama likaYehova emithandazweni yethu. (IMizekeliso 18:10) Sifanele sizingise ekuthandazeni kwethu kuThixo ukuba ‘asihlangule kulowo ungendawo,’ uSathana uMtyholi. (Mateyu 6:13) UYehova uya kuyiphendula imithandazo enyaniseke ngolo hlobo.—INdumiso 145:19.
18, 19. (a) Kutheni sinokuqiniseka ukuba sinako ukoyisa ekulweni kwethu nezidalwa zomoya ezingendawo? (b) Nguwuphi umbuzo oza kuphendulwa kwisahluko esilandelayo?
18 Oomoya abangendawo bayingozi, kodwa asinasizathu sakuboyika ukuba siyamchasa uMtyholi size sisondele kuThixo ngokuthi senze ukuthanda Kwakhe. (Yakobi 4:7, 8) Amandla oomoya abangendawo alinganiselwe. Bohlwaywa ngexesha likaNowa, yaye baza kufumana umgwebo wabo wokugqibela kwixesha elizayo. (Yude 6) Kwakhona, khumbula ukuba sikhuselwe ziingelosi zikaYehova ezinamandla. (2 Kumkani 6:15-17) Ezo ngelosi zikulangazelela ngokwenene ukusibona siphumelela ekumelaneni noomoya abangendawo. Iingelosi ezingamalungisa ziyasikhuthaza. Ngoko masisondele kuYehova nentsapho yakhe yezidalwa zomoya ezithembekileyo. Kwakhona masiphephe naluphi na uhlobo lokusebenzelana nemimoya size siqhubeke sithobela isiluleko esiseLizwini likaThixo. (1 Petros 5:6, 7; 2 Petros 2:9) Ngaloo ndlela sinokuqiniseka ukuba siya koyisa ekulweni kwethu nezidalwa zomoya ezingendawo.
19 Kodwa kutheni uThixo ebanyamezele oomoya ababi kunye nobungendawo obuye bazisa ukubandezeleka okukhulu ebantwini? Loo mbuzo uza kuphendulwa kwisahluko esilandelayo.
^ isiqe. 2 Ngokuphathelele iingelosi ezingamalungisa, ISityhilelo 5:11 sithi: “Inani lazo lalingamashumi amawaka aphindwe ngamashumi amawaka.” Ngoko iBhayibhile ichaza ukuba kwadalwa amakhulu ezigidi zeengelosi.


text:
“Yibani ngamakhoboka kaYehova”
“Musani ukutshivela emsebenzini wenu. . . . Yibani ngamakhoboka kaYehova.”
1. Nguwuphi umahluko okhoyo phakathi kwento ethi qatha ebantwini xa becinga ngobukhoboka naleyo ikhuthazwa kwincwadi yabaseRoma 12:11?
UKUBA ngamakhoboka kaThixo kwahluke gqitha kwinto ethi qatha ezingqondweni zabantu xa becinga ngobukhoboka. Kubo, ukuba likhoboka kuthetha ukuphathwa ngenkohlakalo nangokungekho sikweni nokucinezelwa. Kodwa iLizwi likaThixo lithetha ngobukhoboka obubandakanya ukuyikhonza ngokuzithandela iNkosi yethu enothando. Xa umpostile uPawulos wabongoza amaKristu enkulungwane yokuqala ukuba abe ‘ngamakhoboka kaYehova,’ wayewakhuthazela kwinkonzo engcwele eqhutywa kukuthanda uThixo. (Roma 12:
“NDIYITHANDA NGOKWENENE INKOSI YAM”
2. (a) Yintoni eyayinokwenza ikhoboka elingumSirayeli lincame ilungelo lokukhululwa? (b) Yintoni ephawulekayo ngokugqojozwa endlebeni kwekhoboka?
2 KuMthetho uThixo awawunika uSirayeli sifunda uhlobo lobukhoboka uYehova alulindeleyo kuthi. Ikhoboka elingumHebhere kwakufuneka likhululwe ngonyaka wesixhenxe wobukhoboka bakhe. (Eks. 21:2) Kodwa ke, uYehova wayenalo nelungiselelo lekhoboka elaliyithanda inkosi yalo nelalifuna ukuqhubeka nenkonzo yalo. Inkosi yalo yayimele ilizise ngaselucangweni okanye emgubasini ize iligqobhoze indlebe ngenyatyhowa. (Eks. 21:
3. Kutheni sizahlulela kuThixo?
3 Xa sasibhaptizwa njengamaKristu, sasisele senze isigqibo sokukhonza uYehova njengamakhoboka akhe. Xa sasizahlulela, sasimthembisa ukuba siza kumthobela size senze konke oko afuna sikwenze. Akukho mntu wasinyanzelayo. Nabaselula babhaptizwa kuphela emva kokuba bezahlulele kuYehova, kungekhona kuba befuna ukukholisa abazali. AmaKristu azahlulela kuba ethanda iNkosi yawo yasezulwini, uYehova. Umpostile uYohane wabhala wathi: “Kuba ukumthanda uThixo kuko ukuthi, siyigcine imiyalelo yakhe.”
SIKHULULEKILE, KODWA SINGAMAKHOBOKA
4. Yintoni efunekayo ukuze sibe “ngamakhoboka obulungisa”?
4 Simbulela gqitha uYehova kuba esivulele ithuba lokuba ngamakhoboka akhe. Ukholo lwethu kwidini lentlawulelo likaKristu lusenza singabi ngamakhoboka esono. Nakuba singafezekanga, sizikhethele uYehova noYesu njengeeNkosi zethu. UPawulos wakucacisa oku kwenye yeencwadi zakhe eziphefumlelweyo: “Zibaleleni ekuthini ningabafileyo eneneni esonweni kodwa ningabaphilileyo kuThixo ngoKristu Yesu.” Emva koko walumkisa wathi: “Anazi na ukuba lowo nizinikela kuye njengamakhoboka ukuze nimthobele, ningamakhoboka akhe ngenxa yokuba nimthobela, nokuba ngawesono ngokubhekisele ekufeni okanye awentobelo ngokubhekisele ebulungiseni? Kodwa makubulelwe kuThixo ngokuba beningamakhoboka esono kodwa naluthobela ngokusuka entliziyweni olo hlobo lwemfundiso enanikelwa kulo. Ewe, ekubeni nakhululwayo esonweni, niye naba ngamakhoboka obulungisa.” (Roma 6:
5. Yintoni esilwa nayo, yaye ngoba?
5 Nakuba kunjalo, kukho imiqobo ekufuneka siyoyisile ukuze sikwazi ukuphila ngokuvisisana nokuzahlulela kwethu. Umlo esikuwo untlu-mbini. Okokuqala, njengoPawulos silwa nobuthathaka bethu. Wathi: “Ngokwenene ndiyayoliswa ngumthetho kaThixo ngokomntu endinguye ngaphakathi, kodwa ndibona omnye umthetho emalungwini am usilwa nomthetho wengqondo yam yaye undithimbela emthethweni wesono osemalungwini am.” (Roma 7:
6, 7. USathana ulenza njani eli hlabathi libonakale linomtsalane?
6 Into yesibini esilwa nayo leli hlabathi lilawulwa ziidemon. USathana umlawuli weli hlabathi ujolise iintolo zakhe kuthi ngenjongo yokusenza singanyaniseki kuYehova nakuYesu. Ufuna ukusenza amakhoboka akhe ngokusihendela ekubeni sibe yinxalenye yehlabathi lakhe. (Funda eyabase-Efese 6:
7 Umnqweno wokuba sisityebi uyagquba kweli hlabathi. USathana wenza abantu bacinge ukuba imali izisa ulonwabo. Ihlabathi lizaliswe ngoobhaza-bhaza beevenkile. Izibhengezo zikhuthaza ukuba abantu bathi swii zizinto eziphathekayo nolonwabo. Abaququzeleli bezokhenketho bakhuthaza abantu ukuba batyelele kwiindawo eziphambili, nalapho bephelekwa ngabantu abacinga ngendlela yehlabathi. Ewe, nokuba siphi na, ekuphela kwento esiyivayo kukuba kufuneka “siphucule” ubomi bethu, kodwa ngendlela yehlabathi.
8, 9. Yiyiphi ingozi ekhoyo, ibe ngoba?
8 Ebhekisela kumaKristu enkulungwane yokuqala awayesele ecinga ngendlela yehlabathi, uPetros walumkisa wathi: “Bakugqala kuluyolo ukuphila ngobunewunewu ngexesha lasemini. Bangamabala neziphako, bezifica ngokuhlohla iimfundiso zabo ezikhohlisayo xa besemathekweni kunye nani. Kuba bathetha ngokuzigwagwisa izinto ezingeyongenelo, yaye basebenzisa inkanuko yenyama nemikhwa evakalala ukuwexula abo basandula ukuyishiya ihambo ephosakeleyo. Ngoxa bebathembisa inkululeko, bona ngokwabo bangamakhoboka okonakala. Kuba nabani na owoyiswa ngomnye uyakhotyokiswa nguye.”
9 Ukwanelisa “inkanuko yamehlo” akumenzi akhululeke umntu. Kunoko, uba likhoboka lenkosi yeli hlabathi engabonakaliyo, uSathana uMtyholi. (1 Yoh. 5:19) Ukuba asilumkanga sinokuwela kwingozi yokuba ngamakhoboka ezinto eziphathekayo
UMSEBENZI OWANELISAYO
10, 11. USathana uzijolise koobani ngokukhethekileyo iintolo zakhe, ibe imfundo yehlabathi iza naziphi iingxaki?
10 Kanye njengoko wenzayo e-Eden, nanamhlanje uSathana ujolise iintolo zakhe kwabangenamava, ingakumbi ulutsha. Akavuyi xa umntu oselula, naye nabani na ke phofu, ezinikela ukuba abe likhoboka likaYehova. Olu tshaba lukaThixo lufuna ukuba bonke abazahlulele kuYehova banganyaniseki kuye.
11 Makhe sibuyele kumzekelo wekhoboka elalivuma ukugqojozwa indlebe. Limele ukuba laliqaqanjelwa kangangethuba elithile; kodwa ke ezo ntlungu zazikhawuleza ziphele, lize lishiyeke nophawu olubonisa ubukhoboka balo. Kunokuba nzima okanye kube buhlungu kumntu oselula ukwahluka koontanga bakhe. USathana ukhuthaza into yokuba umele ufumane umsebenzi ophambili kweli hlabathi ukuze waneliseke, kodwa amaKristu afanele acinge ngokubaluleka kokwanelisa intswelo yabo yokomoya. UYesu wafundisa oku: “Banoyolo abo bayiphapheleyo intswelo yabo yokomoya, kuba ubukumkani bamazulu bobabo.” (Mat. 5:3) AmaKristu azahluleleyo aphilela ukwenza intando kaThixo kungekhona ekaSathana. Ayoliswa ngumthetho kaYehova, ibe acamngca ngawo imini nobusuku. (Funda iNdumiso 1:1-3.) Noko ke, ukusukela imfundo enomsila kwenza umkhonzi kaYehova angabi naxesha lakucamngca ngeLizwi likaThixo nelokukhonza uYehova.
12. Ulutsha lujamelene naluphi ukhetho namhlanje?
12 Ukuba nenkosi kweli hlabathi kunokwenza ubomi bube nzima kwikhoboka elingumKristu. Kwileta yakhe yokuqala kwabaseKorinte, uPawulos wabuza: “Wabizwa ulikhoboka na?” Emva koko wathi: “Makungakukhathazi oko; kodwa ukuba unako ukukhululeka, lixhakamfule elo thuba.” (1 Kor. 7:
IMFUNDO
—EPHAKAMILEYO OKANYE EGQWESILEYO?
13. Luluphi uhlobo lwemfundo olunokubanceda abakhonzi bakaYehova?
13 UPawulos walumkisa amaKristu aseKolose esithi: “Lumkani, ningathabatheki ziintanda-bulumko nayinkohliso elambathayo esekelwe kwizithethe zabantu, nakwizinto eziziziqalelo zehlabathi, kungekhona kuKristu.” (Kol. 2:8) ‘Iintanda-bulumko nenkohliso elambathayo esekelwe kwizithethe zabantu’ ibonakala namhlanje kwiimfundiso ezikhuthazwa zizifundiswa ezininzi. Imfundo enomsila, equka ezi mfundiso, ayisoloko ibanika ubuchule obufunekayo abafundi ukuze bakulungele ukumelana neengxaki zobomi. Ngokwahlukileyo koko, abakhonzi bakaYehova bakhetha imfundo eza kubanceda babe nobuchule obufunekayo ukuze baphile ubomi obulula enkonzweni kaThixo. Bahlala becinga ngesiluleko sikaPawulos kuTimoti: “Phofu ke, iyinene yona into yokuba, uzinikelo lobuthixo kunye nokwanela, kuyinzuzo enkulu. Ukuba sinesixhaso nesambatho, masaneliswe zezo zinto.” (1 Tim. 6:
14. Ngokutsho kweyabaseFilipi 3:
14 Cinga ngemeko kaPawulos. Wafunda ezinyaweni zikaGamaliyeli umfundisi woMthetho wamaYuda. Imfundo awayifumanayo sinokuyifanisa namhlanje neyaseyunivesithi. Kodwa uPawulos wayeyijonga njani le mfundo xa eyithelekisa nelungelo awayenalo lokuba likhoboka likaThixo noKristu? Wathi: “Ndikwazigqala zonke izinto ziyilahleko ngenxa yexabiso eligqwesileyo lolwazi olungoKristu Yesu iNkosi yam.” Wongezelela athi: “Ngenxa yakhe ndiye ndalahlekelwa zizinto zonke yaye ndizigqala njengenkunkuma eninzi, ukuze ndimzuze uKristu.” (Fil. 3:8) La mazwi anceda amaKristu aselula nabazali bawo aboyik’ uThixo ukuba benze isigqibo sobulumko ngokuphathelele imfundo. (Bona imifanekiso.)
ZUZA KWEYONA MFUNDO IGQWESILEYO
15, 16. Yiyiphi imfundo esiyilungiselelwa yintlangano kaYehova, ibe yintoni eyona njongo yayo?
15 Kuqhubeka ntoni kumaziko amaninzi emfundo ephakamileyo? Kudla ngokugquba izidubedube zezopolitiko neengxwabangxwaba zabantu. (Efe. 2:2) Ngokwahlukileyo koko, intlangano kaYehova isinika eyona mfundo igqwesileyo kwibandla lamaKristu elinoxolo. Sonke sinokungenelwa veki nganye kwiSikolo Sobulungiseleli Sobuthixo. Zikho nezinye izikolo esinokungenelwa kuzo. Ngokomzekelo, kukho isikolo sabazalwana abangatshatanga abangoovulindlela (ISikolo SeBhayibhile Sabazalwana Abangatshatanga) nesezibini ezitshatileyo ezingoovulindlela (iSikolo SeBhayibhile Sezibini EzingamaKristu). Zonke ezi zikolo zisinceda sithobele uYehova, iNkosi yethu yasezulwini.
16 Sinokuyiphanda le nyaniso ixabisekileyo kwiWatch Tower Publications Index okanye kwiWatchtower Library ekwi CD-ROM. Eyona njongo yale mfundo yeBhayibhile kukukhonza uYehova. Isifundisa indlela yokunceda abanye babe ngabahlobo bakaYehova. (2 Kor. 5:
UMVUZO WEKHOBOKA
17. Ukukhetha eyona mfundo igqwesileyo kuzisa ziphi iingenelo?
17 Kumzekelo kaYesu weetalente, amakhoboka amabini athembekileyo ayanconywa ngomsebenzi wawo. Ngenxa yovuyo eyaba nalo inkosi yawo yawavuza ngomsebenzi ongakumbi. (Funda uMateyu 25:21, 23.) Ukukhetha le mfundo igqwesileyo kuzisa uvuyo neengenelo. Cinga nje ngomzekelo kaMichael. Kangangendlela awaqhuba kakuhle ngayo esikolweni, ootitshala bakhe bambiza ukuze bathethe naye ngamathuba anawo okuya eyunivesithi. Bothuka xa uMichael wakhetha ukwenza izifundo ezifutshane ezaziza kumnceda akwazi ukuzixhasa xa enguvulindlela. Ngaba ikho into azisola ngayo? Uthi: “Imfundo yobuthixo endiyifumene ngoxa ndinguvulindlela
18. Kutheni umele ukhethe eyona mfundo igqwesileyo?
18 Imfundo egqwesileyo isifundisa ukuthanda kukaThixo ize isincede sibe ngamakhoboka kaYehova. Isinika ithemba ‘lokukhululwa ekukhotyokisweni kukonakala’ size ekugqibeleni ‘sibe nenkululeko ezukileyo yabantwana bakaThixo.’ (Roma 8:21) Ngaphezu kwako konke, sifunda indlela esinokubonisa ngayo ukuba siyithanda ngokwenene iNkosi yethu yasezulwini, uYehova.


text:
ICANDELO 7
Wayengubani UYesu?
UYehova wathumela uYesu emhlabeni. 1 Yohane 4:9
Ukuba sifuna ukukholisa uYehova, simele siphulaphule komnye umntu obalulekileyo. Kude kudala ngaphambi kokudala uAdam, uYehova wadala omnye umntu womoya onamandla ezulwini.
Ekuhambeni kwexesha, uYehova wathumela lo mntu ukuba azalwe eBhetelehem yintombi enyulu uMariya. Lo mntwana wathiywa igama lokuba nguYesu.—Yohane 6:38.
Xa wayengumntu emhlabeni, uYesu wazibonisa ngokugqibeleleyo iimpawu zikaThixo. Wayenobubele, enothando yaye engeneka. Engoyiki, wafundisa inyaniso ngoYehova.
UYesu wenza okulungileyo kodwa wathiywa. 1 Petros 2:21-24
Kwakhona uYesu waphilisa abagulayo waza wavusa abanye abantu ababefile.
Inkokeli zonqulo zamthiya uYesu kuba wayebhenca iimfundiso zazo zobuxoki neendlela zazo ezimbi.
Iinkokeli zonqulo zaphembelela amaRoma ukuba abethe uYesu aze ambulale.
Funda Okungakumbi
Ngubani UYesu Kristu?
Funda ukuba kwakutheni ukuze uYesu afe, yintoni intlawulelo, nokuba wenza ntoni ngoku.


text:
UBUTYEBI OBUPHUMA ELIZWINI LIKATHIXO | INDUMISO 60-68
Dumisa UYehova, Umphulaphuli Womthandazo
Zibek’ emthandazweni izithembiso ozenza kuYehova
Kholosa ngoYehova ngokuphalaza imbilini yakho ngomthandazo
Umthandazo onentsingiselo uquka indlela esivakalelwa ngayo
Xa singqala kwimithandazo yethu, siyibona kakuhle indlela uYehova aphendula ngayo
UYehova nguMphulaphuli wemithandazo yabantliziyo zinyanisekileyo
UYehova uphulaphula “abantu bayo yonke inyama” abafuna nyhani ukumazi nokwenza ukuthanda kwakhe
Singathandaza nanini na kuYehova
Bhala izinto ofuna ukuziquka kwimithandazo yakho.


text:
INQAKU ELINGUMXHOLO | BAQALA NJANI UBOMI?
Impendulo Omele Uyihlole
EMVA kokuhlola ubungqina, abaninzi bagqibe kwelokuba ukho umntu okrelekrele owadala ubomi. Ngokomzekelo, cinga nje ngoAntony Flew, oyiprofesa kwintandabulumko nowayetshotsha phambili emele imfundiso yokuba akukho Thixo. Emva kokufunda ngokuntsonkotha kobomi nemithetho elawula indalo, lokaFlew wayitshintsha indlela acinga ngayo. Ecaphula ezinye izithandi zobulumko zamandulo wathi: “Simele sibamkele ubungqina enoba buxhasa eliphi icala.” KuProfesa Flew, ubungqina babuxhasa ukuba ukho uMdali.
UGerard, ebesithethe ngaye ekuqaleni kolu ngcelele lwamanqaku, naye wafikelela kwisigqibo esifanayo. Nangona efunde wayityekeza ibe eyingcali emsebenzini wakhe, wathi: “Andizange khe ndifumane ubungqina obubonisa ukuba izinto eziphilayo zavela kwezingaphiliyo. Indlela ezilungelelene ngayo nezintsonkothe ngayo izinto eziphilayo yandenza ndaqonda ukuba kumele ukuba kukho uMlungelelanisi noMyili wazo.”
Kanye njengokuba umntu enokufunda ngechule ngokujonga kumsebenzi walo, uGerard wazazi ngcono iimpawu zoMdali ngokujonga kwizinto azidalileyo. UGerard waphinda wafunda nencwadi ekuthiwa yabhalwa nguMdali—iBhayibhile. (2 Timoti 3:16) Kuyo, wafumana iimpendulo zemibuzo engembali yoluntu namacebiso aluncedo ekulungiseni iingxaki abanazo abantu namahlanje. Loo nto yamenza waqiniseka ukuba nayo le Bhayibhile yabhalwa ngumntu okrelekrele lee kunabantu.
Kanye njengokuba uGerard wafumanisayo, kuyafuneka ke sizihlole iimpendulo zeBhayibhile. Nawe siyakukhuthaza ukuba ukhe uzijonge.
Funda Okungakumbi
Yintoni Efundiswa YiBhayibhile Ngokuphathelele Indalo?
IBhayibhile ikwachaza ‘iintsuku’ ezintandathu zokudalwa. Ngaba ezi ntsuku zazineeyure eziyi-24?
Ngaba Umhlaba Udalwe Ngenjongo?
Ngaba injongo yomhlaba iza kuphunyezwa?